text:
Keypmannahavn
Keypmannahavn (danskt: København, latín: Hafnia) er høvuðsstaður Danmarkar og størsti býurin í Høvuðsstaðarregiónini. Hann er størsti býur og handilsmiðdepil í Danmark. Ferðafólk, ið ganga í trongum, gomlum gøtum ella á gitnu gongugøtuni Strøget, koma skjótt fram á gamlar kirkjur, áhugaverdir marknaðir og vøtn og tjarnir. Mangir keypmannahavnarar eru at síggja á súkklu, og súkklubreytir eru lagdar út til forstaðirnar, har fólk í býnum hava summarhús síni.
Keypmannahavn er landsins størsti býur. Har búgva fleiri enn 1,2 milliónir fólk, og býurin er miðdepil í handli og ídnaði. Býurin er eisini høvuðsstaður, har býr drotningin, og har eru Fólkatingið og stjórnin. Í miðbýnum eru sjónleikarhús, forngripasøvn, kirkjur og mong stór handilshús. Býarpartarnir eru nógvir, t.d. Vesturbrúgv, Norðurbrúgv og Eysturbrúgv. Millumtjóða floghavnin í Keypmannahavn, Kastrup, hevur flogsamband við allar heimspartarnar.
Keypmannahavn er størsta ferðamál føroyinga. Ferðasambandið millum Keypmannahavn og Vágar er gott við minst tveimum dagligum flogførum.
SøgaRætta
Keypmannahavn og Bergen vóru størstu býirnir í danska-norska ríkinum í 18. øld. Í Keypmannahavn búðu 80 000 fólk, og Keypmannahavn var sjey ferðir størri enn Bergen.
PolitikkurRætta
Keypmannahavn er høvuðsstaður Danmarkar, so har eru allar ráðharrastovurnar, tær eru rundan um borgina Christiansborg, har Fólkatingið, hægstirættur og móttøkustovurnar hjá drotningini eru.
BúskapurRætta
Nógvar stórar fyritøkur, bankar og tryggingarfeløg hava høvuðssæti sítt í miðbýnum í Keypmannahavn. Í miðbýnum eru eisini leikhús, søvn, matstovur, konserthallir og biohallir í stórum tali. Í miðbýnum í Keypmannahavn eru nógv arbeiðspláss: Úr øllum heimi koma fólk at keypa úr teimum nógvu serhandlunum. Í miðbýnum eru eisini nógvar skrivstovur. Í miðbýnum verða næstan øll húsini brúkt til skrivstovur, handlar og aðrar fyritøkur. Hóast húsini standa tætt, er ikki nógv pláss til íbúðir. Íbúðirnar, sum eru, eru mangan lítlar. Tí eru tað mest smá húski, eldri fólk og skúlaungdómur, sum búgva í miðbýnum. Húski við børnum búgva mest í forstaðunum, har tað er rúmsáttari. Í stuttum kann sigast, at Keypmannahavn er politiski, fíggjarligi og mentanarligi miðdepilin í Danmark.
VeðurlagRætta
Tøl frá World Meteorological Organization.[1]
BaðistrendurRætta
Baðistrendur og baðibrýr eru í høvuðsstaðarøkinum. Har eru baðistøð við kanalirnar, á Østerbro, á Amager, á Bellevue og í Hellerup.
FerðslaRætta
Í stórbýum sum Keypmannahavn er nógv fartan aftur og fram. Fólk, sum arbeiða í øðrum býarparti, enn har tey búgva, mugu fara hvønn dag ímillum heim og arbeiði. Nógv fólk súkkla til og frá arbeiði, til og frá skúla ella universiteti, til hetta endamál eru súkklubreytir á báðum síðum á mestsum øllum teimum størru vegunum í Keypmannahavn. Í Keypmannahavn arbeiða uml. 2/3 í aðrari kommunu enn teirri, tey búgva í. Tí er nógv ferðsla tíðliga um morgunin, tá ið fólk fer til arbeiðis, og seint seinnapartin, tá ið fólk kemur heim aftur. Nógv av hesum fólkum í Keypmannahavn koyra sjálv, men nógv brúka eisini almenna ferðasambandið: bussar og tok. Í Keypmannahavn eru fleiri enn 100 bussleiðir, sum binda allan býin saman. Í Keypmannahavn eru eisini tokleiðir, S-tok, sum flyta fólk stað úr staði bæði skjótt og væl. Hvønn dag fara eini 200.000 fólk úr forstaðunum inn til Keypmannahavnar til arbeiðis. Flogvøllurin í Keypmannahavn er Kastrup Flogvøllur.
BøkurRætta
- Københavns historie. Keypmannahavn : Gyldendal, 1980-83. - 6 bind
- Hans Edvard Nørregård-Nielsen: Kongens København: en guldaldermosaik. Keypmannahavn: Gyldendal, 1985. - 287 s.
- Pernille Stensgaard: København - folk og kvarterer. Keypmannahavn: Gyldendal, 2002. - 336 s.
- Kirsten Engsig: Turen går til København. Keypmannahavn: Politikens Forlag, 2002. - 144 s. ISBN 87-567-6398-0
- Erik Wassard: Ture i København. Keypmannahavn: Politikens Forlag, 2003. - 300 s. ISBN 87-567-6617-3
- Peter Tudvad: Kierkegaards København. Keypmannahavn: Politiken, 2004. - 513 s. ISBN 87-567-6533-9
- Claus Hagen Petersen: Politikens bog om København. Keypmannahavn: Politiken, 2004. - 266 s. ISBN 87-567-6784-6
KeldurRætta
SlóðirRætta
FerðavinnusíðurRætta
- Copenhagen Portal. Hotels in Copenhagen - Hotel booking in Copenhagen - Sightseeing Copenhagen
- Wonderful Copenhagen - københavn, billige hoteller i københavn, ferie københavn, forlystelser i... (danskt og enskt)
- Home - Copenhagen For Partiers travel guide to Denmark (enskt)
- Alt om København - AOK (danskt og enskt)
- Copenhagen Webcam & Gallery --- Daglige billeder fra København, Danmark --- Copenhagen, Denmark
- Useit - Copenhagen on a low budget (enskt)
- Føroyahúsið í Keypmannahavn (føroyskt og danskt)
- Nordatlantens Brygge (danskt og enskt)
Coordinates: 55°40′34″N 12°34′06″E / 55.67611°N 12.56833°E


c: text/html

text:
Mál
Eitt mál kann sigast at vera ein kota hjá tjóðum og fólkum til at senda boðskap við. Menniskju brúka málið til at samskifta við hvønn annan, fyrst og fremst við talu men eisini á skrivt ella við teknum. Málið er sett saman av orðum, og hvørt orðið hevur ávísa merking. Í øllum heiminum eru um 6-7000 mál. Føroyskt er eitt av heimsins minstu málum av talaðum málum. Nógv smá mál kring heimin verða ikki talaði longur.
Mál er neyðugt amboð í politiskum, fíggjarligum og mentanarligum virksemi; alt meir sum eitthvørt tjóðmál breiðir seg, alt meir økist sostatt veldið og ávirkanin hjá tjóðini. Nú royna Stóra Bretland og USA at víðka nýtsluna av enskum, og hetta fær ikki verið uttan samband við royndina at víðka teirra megi og ávirkan. Sagt verður, at franskir myndugleikar stúra fyri, hvussu tað gongur aftur á hondina við tí franska málinum. Hetta er, tá ið samanum kemur, ikki bert eitt málsligt vandamál, men rakar eisini franskt vald og franska ávirkan á heimsins leikpalli.
Málvísindini verða nevnd málfrøði. Summir málfrøðingar vilja vera við, at um eini 100 ár eru helmingurin av teimum o.u. 6000 tungumálunum, ið eftir liva í heiminum, deyð. Og tað er ikki bert málini, ið doyggja; eisini øll tann fjølbroytta mentan, ið livir og er treytað av einum máli, doyr við tí. Vandin er tann, at málið hjá teimum, ið politiska og fíggjarliga valdið hava, trokar seg inn á málið hjá teimum minni mentu, ikki tí at tað málsliga er nakað betri, men stutt sagt tí at tað umboðar vald. Í samskifti, har ið luttakararnir hava ymisk móðurmál, men allir bert nýta eitt teirra, er valdið lagt í hendurnar á tí, sum hevur hetta málið til móðurmál; men trupulleikarnir, ið standast av málsligum smámunum og vantandi kunnleika í samskiftismálinum eru latnir teimum, sum ikki hava hetta samskiftismálið til móðurmál. Harafturat verður við "heimsmálum" ikki bert framt málslig, men við lít eisini mentanarlig kúgan.
Málið hevur tvær funksjónir:
- Innihald (tað, mann faktiskt sigur) - samskiftisfunksjón
- Samskiftisháttur (mátin, mann sigur tað uppá) - identitetskapandi funksjón
Hesar báðar funksjónir hava tvær mótstríðandi avleiðingar: Samskiftisfunksjónin hevur við sær at tað verður meiri standardisera og eins, meðan identitetsfunksjónin hevur við sær fjølbroytni og variasjón.
Tá mann sendir boðskap við máli, so er tað grundleggjandi fýra endamál:
- Indikativ Leggja fram. At úttala seg um naka veruligt í heiminum
- Imperativ Geva ordra. At heimurin skal verða, sum eg sigi
- Interrogativ Spurningar. At finna út av, hvussu heimurin í veruleikanum er
- Optativ Ynskir. At ímynda sær nakað óveruligt um heimin
Í málinum er vanligt at skilja í millum týdningin av orðum
- Prototypisk umboð fyri kategoriir. Dømi; at ganga. Annað dømi; ein bók
- Hypernym liggur omanfyri prototypir. Dømi; at flyta seg. Annað dømi; lesitilfar
- Hyponym meiri neyv definisjón. Dømi; at halta. Annað dømi; ein orðabók
Tá mann greiðir mál, býtur mann málið upp í:
- Fonetik verulig lýsing av orðaljóðum. Akustisk ljóð
- Fonologi tað minsta elementið, sum kann broyta týdningin av orðinum
- Morfologi tað minsta elementið í málinum, sum hevur ein týdning. Dømi; maðurin. maður - in (rót - bundið)
- Syntaks reglur fyri hvussu man ger ein setning. Reglur í málinum
- Semantik læran um týdningin av málinum, hvussu mann skipar vitanina um heimin
- Pragmatik hvussu mann nýtir málið. Tulkingar og týdningar, sum mállæran einsmøll ikki kann greiða frá. Dømi; Um mann spyr "Hevur tú ur?" So er tað ófólkaligt at svara "ja", sjálvt um mállæran sigur at tað skal mann. Rætta svarið uppá spurningin er jú at fortelja spyrjaran, hvat klokkan í veruleikanum er.
Málið skal; vera passandi, hava gjøgnumskygni, fella væl og vera rætt. Málið ger, at fólk í felag geva sær far um, tað sum tosað verur um, og at fólk kunnu samskifta um hvat sum helst; bæðið veruligt og óveruligt, í og uttanfyri støðuna, tey sjálvi eru í.
Vit kunnu gera vart við okkum, við tí samma málsliga mynstri men við ymiskum ljóðum - accent. Hvørja dialekt mann nýtir, veldst um hvagani mann er, men eisini hvussu vil vera viðgjørdur av móttakaranum. Harafturat veldst tað um evni, samskiftismiðil, og hvat mann væntar av málinum.
Eitt, sum verður nógv nýtt í málinun uttan at mann ger sær far um tað, er metonymi. Tað er, tá mann nýtir eitt orð, men orðið merkir meiri, enn grundtýdningurin. Dømi: "Hann gongur á Hoydølum." Hoydalar í hesum døminum merkir studentaskúlin, sum liggur í Hoydølum. Annað dømi: "Halldor Laxness liggur á hylluni." Tað er ikki persónurin, sum liggur á hylluni, men ein bók, har hann er rithøvundur til, sum liggur á hylluni.
Sosial dimensjónRætta
Mann varierar hvat mál og dialekt mann nýtir, alt eftir hvør tað er, mann tosar við. Her sipast til individualisering og fløktar sosialar identitetir. Sosialur status ger av hvussu rætt orðini mann nýtir eru. Verða orð nýtt, sum vera nýtt av fólkum av høgum sosialum statusi, so verða hesu orð góðtikin og sæð sum at vera røtt. Tað vil siga, í hesum sammanhengi snýr tað seg ikki um at tey røttu orðini vera vald útfrá innlitið, men meiri av tilvild. So sjálvsmyndin ella identiturin, sum mann ger av sær sjálvum gjøgnum málið, ikki kann koma fyri uttan so, at mann samanber og metir um sosialar bólkar.
Útlendsk ávirkanRætta
Málið verður eisini ávirka av útlandinum. Hvussu mann sær uppá aðrar tjóðir og mentanir hevur nógv at gera við makt og dominans. Tey mál, sum mann sær upp til, lænir mann orð og hættir frá. Til dømis íslendskt hevur havt eina ávirkan á føroyskt.
Sapir-Whorf hypotesanRætta
Í 1929 komu granskarar framm eini hypotesu, sum er uppkallað eftir teimum, sum sigur at fólk eru avmarkaði, tá tað snýr seg um, hvat tey kunnu hugsa, alt eftir hvat mál tey nýta. Tað er ógjørligt at hugsa tankar sum málið ikki loyvir. Málið er sum ein ramma, har hugsaðu tankarnir ikki kunnu fara út um. Vísindin er ikki komin til nakað endaligt svar um hetta.

robotstxt: allowed

filter: keep


text:
Licentia Poetica – yrkingaupplestur á ólavsøku
Hjá flestum fólkum er ólavsøkan ein høgtíð, har alt er tilrættalagt frammanundan. Eitt tiltak av teimum mongu, sum fara at lita ólavsøkuna, verður ólavsøkudag tann 29. juli. Tað eru Føroya Fólkaháskúli og Vencil, sum skipa fyri yrkingaupplestri á trímumu støðum. Vit eiga nógvar góðar yrkjarar í Føroyum, og teir bestu, sum vit eiga fara at lesa upp á ólavsøkutiltakinum, Licentia Poetica.
Yrkjararnir fara at lesa upp á trimum útvaldum støðum í Havnini. Fyrst fara tríggir yrkjarar at lesa upp í ógvuliga hugnaligu umhvørinum niðri í Steinprenti, sum heldur til í bygninginum hjá Öström á Skálatrøð. Síðani verður gingið yvir í Bojsensgarð, har tríggir yrkjarar lesa upp. Endað verður á Býarbókasavinum, har seinastu yrkjararnir fara at lesa. Raðfylgjan og klokkutíðirnar eru hesar:
14:30 til 15:00: Steinprent:
Carl Jóhan Jensen, Sissal Kampmann og Oddfríður Marni Rasmussen
Ganga í 15 minuttir yvir til Bojsensgarð
15:15 til 16:00: Bojsensgarður:
Ludvík á Brekku, Kim Simonsen og Rói Patursson
Ganga í 15 minuttir niðan á Býarbókasavnið
16:00 til 16:30: Býarbókasavnið:
Vónbjørt Vang, Trygvi Danielsen og Jóanes Nielsen
Vegna stigtakararnar
Føroya Fólkaháskúli
&
Vencil


text:
Ársfragreiðingin hjá forkvinnuni í rithøvundafelagnum og frá okkara umboðum umframt ársroknskapurin kann heintast niður sum PDF-fílu her
.
Limir
Felagið hevur 128 limir.
Nevndin
Nevndin hevur síðani síðsta aðalfund javnan havt fundir.
Eftir aðalfundin 2016 skipaði nevndin seg soleiðis:
Vónbjørt Vang, forkvinna
Sissal Kampmann, næstforkvinna
Rói Patursson, skrivari
Bergur Rasmussen, kassameistari
Helle Thede Johansen, nevndarlimur.
Tiltakslimur er: Gitte Klein.
Grannskoðari: Sámal Soll.
Umboð í nevndum og grunnum
Rithøvundafelagið hevur umboð í hesum nevndum og grunnum:
Listafólkasamband Føroya:
Rakel Helmsdal. Varaumboð: Carl Jóhan Jensen.
Fjølrit:
óvirkið
M.A. Jacobsen-nevndin:
Vár í Ólavsstovu
Málráðið:
Kári Leivsson
Norðurlendska bókmentavirðislønin, Føroyska tilmælisnevndin:
Kinna Poulsen, formaður. Bergur Djurhuus Hansen. Tiltakslimur: Marianna Hoydal
Norðurlendska Barna- og ungdómsbókmenta–virðislønin:
Paula Gaard og Tóta Árnadóttir.
Kulturkontakt Nord týðarastuðul:
(undir umlegging)
Norðurlendski barnabókarithøvundafelagsskapurin Regnhlíf:
Marjun S. Kjelnæs og Dánjal Hoydal.
Verkætlanin Listaleypurin:
Elin Brimheim Heinesen. Varaumboð: ??
Bókmentaráð Kringvarpsins:
Gunnar Hoydal og Vónbjørt Vang
Frágreiðingar um virksemið í 2016 í hesum nevndum og grunnum eru løgd við hesi forkvinnufrágreiðing sum fylgiskjøl.
Fæðið eftir Ebbu Hentze
Felagið fekk síðst í august 2015 fráboðan um, at felagið hevði arvað heiðurslim okkara, Ebbu Hentze, sálu. Árið 2015 og langt inní 2016 hevur verið merkt at drúgvum uppruddingararbeiði í húsunum hjá Ebbu í C. Pløyensgøtu og hevur fylt óvanliga nógv í nevndararbeiðnum. Umsíðir kunnu vit siga, at hetta er nú er komið undir land.
Formlig avhendingaravtala
Eftir at nevndin í rúma tíð hevði gjøgnumgingið allar ognar, sum RIT hevði arvað frá Ebbu Hentze, varð avtala gjørd við Føroya Landsbókasavn um at taka bøkur, skjøl, brøv, handrit o.a. eftir Ebbu Hentze í varðveitslu. 3. mai, 2016 var formlig avhendingaravtala undirskrivað millum RIT og Føroya Landsbókasavn.
Landsbókasavnið hevur skilt tilfarið og savnað tað í goymslueskjur, sum mett var varðveitingarvert. Burtursæð frá privatum brøvum, verður atgongd til at lesa/síggja alt tilfarið í savninum á staðnum, t.e. bøkur, skjøl, handrit, myndir o.tl. Tilfarið kann bara brúkast til egna nýtslu sambært vanligu nýtslutreytunum hjá Landsbókasavninum.
Øll privatbrøv í savninum verða goymd fyri almenninginum í 40 ár frá 20. maj 2015 at rokna, tá Ebba Hentze andaðist. Landsbókasavnið og Rithøvundafelagið kunnu í felag og í serligum førum, t.d. til granskingarendamál, loyva atgongd til hetta tilfarið við teimum treytum, at tilfarið verður víst til kunningar, og at týðandi persónlig viðurskifti ella upplýsingar ikki verða flutt víðari.
Deyðsbúgvið eftir Ebbu Hentze
3. februar 2017 varð deyðsbúgvið eftir Ebbu Hentze fyri í skiftirættinum. Tá samanum kom, hevði RIT arvað eina peningapphædd uppá 192.859,54 kr. Hesin peningur er settur á serstaka konto og eftir ynski frá Ebbu skal peningurin nýtast til ungar rithøvundar, sum hava sýnt serligar gávur. Nevndin fer í næstum at arbeiða við at ganga ynskjum hennara á møti.
Uppboðsøla av listaverkum
Upprunaliga vóru allar myndir og listaverk, sum Ebba Hentze átti, testamenterað til Listasavn Føroya. Listasavn Føroya segði arvin frá sær, sum síðani fall Rithøvundafelag Føroya í lut sum arvingur í búnum.
Av tí at RIT ongan møguleika hevði at varðveiti hesi listaverk varð avgjørt at selja verkini á uppboðsølu. Uppboðsølan fór fram leygardagin 25. mars 2017, kl. 14 í Posthúskjallaranum í Tórsgøtu. Talan er um verk eftir eitt nú William Heinesen, Torbjørn Olsen, Janus Kamban, Ingálv av Reyni, Zakarias Heinesen og fleiri. Útvið 60 verk vóru sett til sølu.
Innkomni peningurin fer á konto, til frama fyri ungar rithøvundar, eftir ynski frá Ebbu Hentze. Uppboðshaldari var Bjørn á Heygum, advokatur.
Limir ogna sær bøkur
4. november bjóðaði RIT limum sínum inn á Gamla Bátasavnið (Náttúrugripasavnið), har tey, ið møtt vóru, høvdu møguleika at ogna sær eina ella fleiri bøkur úr tí sum eftir var av bókasavninum hjá Ebbu Hentze, sálu.
Talan var um útvið 4.000 bøkur, sum eftir vóru, aftaná at Føroya Landsbókasavn hevði tikið alt tað í varðveitslu, sum mett var vert at goyma. Restin av bókunum lat Landsbókasavnið aftur til RIT og skuldu tær antin latast limum felagsins ella burturbeinast.
Tiltakið var væl eydnað. Restin av bókunum vórðu lætnar Reyða krossi.
RIT-salon
Nevndin er farna árið farin undir at skipa fyri regluligum limatiltøkum, sum ætlandi skulu vera 3-4 ferðir árliga. Talan er um limatiltøk, har evnir, ið viðkoma føroyskum høvundum eru á breddanum og har limir felagsins kunnu koma til orðanna og koma við sínum íkasti til, hvussu farast skal fram.
Fyrsta tiltak varð hildið á Føroya Landsbókasavni, hósdagin 16. mars, 2017. Evnið var bókasavnsgjald, sum Føroya Landsbókasavn umsitur.
Sámal T. Johansen greiddi okkum frá verandi lóggávu og mannagongdum í sambandi við útrokning av bókasavnsgjaldi. Aftaná fingu vit høvi at seta spurningar og annars at kjakast. Tosað varð um avbjóðingarnar við verandi mannagongdum og góð hugskot til broytingar vórðu borin fram.
Nevndin takkar fyri tykkara íkast og fer nú at arbeiða víðari við spurninginum um bókasavnsgjaldið, sum ávís ónøgd er um millum limir okkara. Nevndin hevur í næstum fingið fund í lag við mentamálaráðharran, Rigmor Dam, um júst hetta evni.
Næsta RIT-salón er sett á skrá 27. apríl 2017 kl. 16-18. Evnið er forlagssáttmálar. Hvat er ein góður sáttmáli? Hvat skal hann innihalda og hvørji krøv kann eg sum høvundi seta til sáttmálar?
Ætlanin er at fáa nakrar frymlar, sum limir okkara kunnu nýta sum grundarlag fyri sáttmálum við útgevarar, tá ið tey skulu geva út. Ella ið hvussu er at fáa reist spurningin limanna millum, um ynskiligt er, at vit hava “standard” fyrimyndir, tá tað snýr seg um útgávuvirksemi? Tiltakið verður nærri lýst seinni.
Upphavsrættindi
Nýggj lóg um upphavsrættindi kom í gildi 30. apríl 2015. Síðan tá hevur Fjølrit ligið óvirkið. Enn mangla vit at fáa ein góðkendan upphavsrættarligan felagsskap, sum kann hava útgjald av upphavsrættarpeningi til listafólk um hendi.
Enn verður kjakast um hvørja loysn er best at hava. Um man møguliga skal velja ein felagsskap sum t.d. Copydan at umsita ella um og hvussu Fjølrit kann endurstovnast á besta hátt í mun til galdandi lóggavu.
Listasamband Føroya skipaði í november 2016 fyri fundi. Martin Næs og onnur høvdu framløgu um lóg um og støðuna hjá Fjølrit. Kunningin var tó ikki nóg fjøltáttað og greið til at fólk kundu taka støðu til hvat nú skuldi gerast.
Avgjørt var, at LISA skuldi skipa fyri einum tiltaki, har umboð fyri Fjølrit og til dømis CopyDan kundu greiða frá, hvat teirra loysn hevur við sær. Hetta er tó ikki komið í lag enn og hevur nevndin í RIT vent sær til Copydan, sum sendir umboð til Føroyar at greiða okkum frá um felagsskapin.
Umframt hetta hevur nevndin fingið fund í lag við Rigmor Dam, landsstýriskvinnu í mentamálum, um upphavsrættarligu støðuna. Fundurin fer eisini at snúgva seg um onnur átrokandi mál, sum beinleiðis eru tengd at Mentamálaráðnum (t.e. Bókasavnsgjald, gjald fyri rithøvundavitjanir á skúlum, viðurlag fyri nýtslu av upphavsrættarliga vardum tilfari í próvtøkutilfari og í tekstasøvnum).
Kringvarpssáttmálin
Sáttmálin millum Kvf og RIT frá 2012, um samsýning fyri rættindi at senda upphavsrættarliga vart tilfar hjá føroyskum rithøvundum og týðarum, verður í løtuni endurskoðaður. Fundur hevur verið við Kringvarpið og í næstum orða vit nýggjan sáttmála, sum er meiri rættvísur í mun til útgjalding. Miðað verður eftir at fara aftur til minuttgjald.
Sum nú er hevur RIT tikið sær av útgjalding av kringvarpspeningi til rithøvundar. Hetta arbeiði heldur fram inntil ein lóggildur rættindahavarafelagsskapur verður settur á stovn í mun til galdandi lóg.
Faroese Music Awards
FMA vendi sær til nevndina í felagnum um at kjósa ársins sangtekst. Sissal Kampmann og Vónbjørt Vang átóku sær hesa uppgávu og fall valið á sangin Verð min eftir Marjuna Syderbø Kjælnes, sum er á fløguni hjá Eivør In the Heart of a Selkie. Virðislønin varð handað Marjuni í Norðurlandahúsinum til stóra FMA tiltakið 11. mars 2017.
Transpoesie 2017
Aftur í ár hevur Sendistovan í Brússel heitt á RIT um at finna ein føroyskan rithøvund at umboða Føroyar til árliga Transpoesie-átakið, ið varpar ljós á yrkingar og mál við at geva yrkjarum úr øllum Evropa møguleika at sýna fram yrkingar fyri almenninginum á teirra móðurmáli, samstundis sum tær eru týddar til franskt og hollendskt, umframt enskt.
Í ár heitti RIT á Oddfríð Marna Rasmussen um at luttaka, sum tók av. Transpoesie verður í september 2017.
Licentia Poetica
Sum undanfarin ár varð eisini skipað fyri Licentia Poetica á Ólavsøku, saman við bókmentatíðarritinum Vencil, Føroya Háskúla, Steinprenti og Gamla Bókahandli, har yrkjarar lósu upp ymsastaðir í býnum. Í ár var lisið upp á Háskúlanum, í Steinprent, í Bojsensgarði og endað var á Býarbókasavninum.
Bókadagurin 2016
Leikluturin hjá RIT í samband við árligu bókadagarnar í NLH í november, hevur seinastu árini verið minkandi. Hetta tí at NLH hevur tikið um endan og skapt ein veruligan bókmentafestival, sum krevur meir tíð og orka til fyriskipan enn orka er til í felagnum. Seinastu árini hevur Inger Smærup Sørensen, verkætlanarleiðari hjá NLH, við hepnari hond staðið fyri fyriskipan av bókadøgunum.
Gunnar Hoydal heiðurslimur
Rithøvundafelagið heiðraði á Bókadøgum 2016 ein teirra, sum hevur havt serliga stóran týdning fyri føroysk listafólk og ikki minst fyri rithøvundar.
Gunnar Hoydal var á degnum heiðraður við røðu og var av felagnum samstundis kosin heiðurslimur felgsins. Orsøkin til at nevndin í Rithøvundafelagi Føroya samtykti, at tilnevna Gunnar til heiðurslim, var á vakran hátt avdúkað í røðu, sum Helle Thede Johansen helt til hátíðarløtuna.
Í røðuni var dentur lagdur á hvussu Gunnar, stillisliga og uttan hóvasták, á sín sermerkta hátt hevur gjørt óvanliga stóran mun í føroyskari list og føroyskum skaldskapi. Bæði við sínum serstaka lýsandi og myndaríka máli í bókum og songtekstum, við sínum ídna virki fyri rættindum hjá listafólkum, fyri sína slóðbrótandi íverksetan av felagsskapum listafólkum at gagni og fyri sítt ídna virki fyri føroyskar rithøvundar. Millum annað sat hann heili 11 ár sum formaður fyri Rithøvundafelagið. Gunnar átti eisini hugskotið og var við at seta á stovn: Listasamband Føroya
Grønlendskt, samiskt og føroyskt rithøvundafelagssamstarv um yrkisbókmentir
Samstarv er fingið í lag millum grønlendska, samiska og Føroyska rithøvundafelagið um at samstarva um yrkisbókmentir. Samstarvið var fingið í lag á Nordisk Faglitterærforeningers seminar, sum varð hildið í døgunum 27.-30. september i Nuuk, har umboð frá øllum trimum londum vóru umboðað.
Malan Marnerdóttir, sum varð í Nuuk um hetta mundi, umboðaði Rithøvundafelagið. Samstarvið heldur fram og Malan hevur játtað at halda áfram sum umboð. Í stuttum snýr samstarvið seg um at tosa um og lýsa felags avbjóðingar, sum eyðkennir hesi trý málsøkir og at koma við uppskotum til loysnir. Næsti fundur verður í Keypmannahavn.
Biskops Arnø
Aftur í ár hava vit havt møguleika at senda ein rithøvund á debutantskeið á Biskops Arnø, og valdi nevndin at bjóða Onnu Maluni Jógvansdóttir at luttaka. Skeiðið verður 5. – 9. juni 2017.
Fyrsitingarligar uppgávur útveittar
Á eykaaðalfundi felagsins, 30. mai 2016, var eitt av málunum, virksemi felagsins. Limir og nevnd vóru samd um, at Rithøvundafelagið má gerast meira sjónligt og nevndin má arbeiða meira “pro-aktivt”. Tað er tó frammanundan torført at fáa fólk, ið ólønt vilja nýta stundir og orku av sínari frítíð uppá felagsarbeiði, at stilla upp tá ið nevndarval er. Sum er, krevur dagligi raksturin nóg mikið av nevndina.
Við grundarlagi í hesum varð tí avgjørt, at dagligu fyrisitingarligu uppgávurnar skuldu útveitast til eitt fólk, sum verður lønt fyri hetta arbeiði. Fólkið skal taka sær av samskiftinum (svara teldupostum, dagføra heimasíðu osfr.), dagføra limalistar, gera roknskap og líknandi fyrisitingarligar uppgávur.
Við at gera tílíka útveiting, verður samstundis tryggjað ein støðug og framhaldandi fyrisiting av felagnum, sum ikki er tengd at útskiftingum í nevndarsessunum. Tað, at nevndin verður loyst frá fyrisitingarligum uppgávum, førir við sær, at hon ístaðin kann savna orkuna um at arbeiða fyri at betra um korini umframt at skipa fyri tiltøkum, limunum at gagni.
Fyri at henda loysn fíggjarliga skal bera til, var neyðugt at hækka limagjaldið. Í mong ár hevur limagjaldið verið 300 kr. um árið. Eykaaðalfundurin avgjørdi við atkvøðugreiðslu at hækka limagjaldið frá 1. januar 2016 at rokna, upp í 500 kr. um árið.
Við hesi hækking vil felagið vónandi fáa eina inntøku, sum kann nýtast til at rinda fyri fyrisiting, samstundis sum peningur er eftir til tiltøk, fundir og annað.
Við grundarlag í hesum gjørdi nevndin 1. september 2016 avtalu við Kristiansborg, V/Helle Thede Johansen, um at átaka sær fyrisitingaruppgávuna. Mett verður at í miðal verður talan um 3 tímar um vikuna og felagið skal sjálvsagt einans rinda fyri nýtta tíð.
Nevndin sær nú við nýggjari orku fram til at arbeiða við teimum avbjóðingum, sum limir felagsins stríðast við og vónandi síggjast úrslit longu í ár.
Ebbuhús
Sum er, hevur Rithøvundafelagið einki høli og er tørvurin tí stórur á høli til varðveitslu av ymiskum tilfari, skrivstovuútgerð, dagligt virksemi, fundir og tiltøk. Arvagóðsið eftir Ebbu hentze, sum RIT arvaði, er nú goymt burtur í kjallarum og goymslurúmum hjá nevndarlimunum í Vestmanna, Hoyvík og Havn. Rithøvundafelag Føroya hevur sostatt stóran tørv á at finna høli, sum kunnu nýtast til dagligt virksemi, men eisini til at vísa fram lutirnar hjá Ebbu Hentze.
Okkara dreymur er at fáa innivist í einum húsum, har pláss er fyri skrivstovu, fundar- og skeiðvirksemi, men eisini fyri ein kafé - einari listafólkastovu, har rithøvundar og onnur listafólk, kunnu koma saman at tosa um teirra yrki, yvir ein kaffimunn, úr einum koppi hjá Ebbu.
Við jøvnum millumbilum skulu ymisk evni av týdningi fyri listafólk takast upp. Rúm skal vera fyri ymiskum áskoðanum, hugskotum og mentanum við tí endamál at menna okkum sum listafólk.
Í húsininum skal eisini vera pláss fyri at føroysk og útlendsk listafólk kunnu leiga seg inn í styttri ella longri tíðarskeið, við tí endamáli, at savna seg um sítt skapandi listayrki.
Við at lata upp fyri útlendskum listafólki at koma higar, fáa føroysk listafólk íblástur útifrá men eisini borgarnir í Tórshavnar Kommunu kunnu fáa innlit og økta vitan um list og mentan úr øðrum londum.
Harafturat skal nevnast, at við at kunnu vísa á at vit hava listabýli í Tórshavn verður opnað upp fyri fleiri møguleikum hjá okkara listafólkum, at fáa innivist í útlendskum listabýlum. Til ber at gera avtalur við aðrar felagsskapir um listabýli.
Nevnast kann at KulturKontaktNord veitir Residens-stuðul, sum fer til at rinda ferðaseðil og partvís uppihald fyri listafólk. Hetta opnar fyri møguleikanum at vit kunnu velja út og gera av, hvønn vit ynskja at bjóða henda vegin.
RIT er saman við Listasambandinum í dialogi við Tórshavnar kommununa um at útvega eini slík hús.
Syðrugøta, 24. mars 2017
Vónbjørt Vang, forkvinna


text:
ROYNDIR VIÐ KORNI
Verkætlanir um korn
Búnaðarstovan er við í tveimum verkætlanum um kornvelting. Onnur er fíggjað av NORA og hin av NPP. Luttakararnir í verkætlanini eru úr ávikavist Norðurnoregi, Orknoyggjunum, Hetlandi, Føroyum, Íslandi, Grønlandi og Ný Foundlandi og Labrador.
Korn – og tað er bygg, talan er um - hevur verið velt í Føroyum í øldir, men kornveltingin helt uppat í seinastu øld, og í dag eru bert hendinga eldri fólk, sum minnast kornvelting av týdningi í Føroyum. Kornið búnaðist illa, og mátti turkast í sornhúsi áðrenn klárt var at treskja. Kornarbeiðið var sostatt sera tungt og tíðarkrevjandi í Føroyum, og hetta var óivað orsøkin til, at tey góvust at velta korn í Føroyum um tað mundi, tá tey í øðrum londum fóru at nýta framkomnar maskinur at treskja við.
Í samband við hesa verkætlanina hava nakrir bøndur í Føroyum sagt seg vera áhugaðar í at velta korn, um so er, at tað letur seg gera. Nakrir mjólkarframleiðarar síggja ein møguleika í at framleiða fóður sjálvir fyri at spara pengar til kraftfóður, meðan onkur sær aðrar møguleikar so sum at selja til bakarí, matstovur, bryggjarí v.m.
Tað er eitt sindur ymiskt hvussu verið hevur við kornvelting í hinum luttakaralondunum. Tey vita, at landnámsmenninir í Íslandi veltu korn, men har góvust tey at velta korn í miðøld, møguliga tí tað er vorðið ov kalt í veðrinum tá, men teir byrjaðu aftur fyri einum 50 árum síðani, t.v.s. um tað mundið, tá føroyingar góvust. Í dag eru einir 470 bøndur í Íslandi, sum velta korn, og teir framleiða eini 4.800 tons um árið. Meginparturin fer sum neytafóður, men nakað fer eisini til matna. Bæði bakarí og bryggjarí eru farin at framleiða burturúr íslendskum korni, og íslendarar taka væl ímóti hesum vørum.
Á íslendska landbúnaðaruniversitetinum gera tey eitt megnar arbeiði at ala fram góð kornsløg, sum hóska til íslendska veðurlagið.
Í Orknoyggjunum hava tey velt korn, alt vit vita um, og tey velta framvegis rættiliga nógv. Teir nýta mest eitt gamalt staðbundið byggslag, og tað verður bæði brúkt til matna og fóður, og harumframt verður heilt nógv brúkt í whiskyframleiðslu. Í Hetlandi velta tey nakað av korni, men tó væl minni enn í Orknoyggjunum.
Bæði í Norðurnoregi og Ný Foundlandi og Labrador veltu tey korn í gomlum døgum, men tey góvust, tí kappingin við meginøkini í Noregi og Kanada gjørdist ov hørð, men í dag royna tey at spjaða so nógva matframleiðslu sum gjørligt til útjaðaran, einamest fyri at spara flutningskostnað. Tí eru bæði Norðurnoreg og Ný Foundland og Labrador áhugaverdir samarbeiðspartnarar í verkætlanunum.
Í Grønlandi vita tey ikki um, at korn hevur verið velt, men tey eru áhugaði í vera við í hesum verkætlanum, tí royndirnar hjá teimum vísa, at í Suðurgrønlandi er grøðiligari nú, enn tað var fyrr. Nakrir bøndur velta t.d. nógv eplir at selja, og á royndarstøðini hjá teimum velta teir nógv grønmeti, og tað veksur væl.
Roynd við korni á Sandi og á Vatnaskørðum
Vit fara at kanna hvussu fimm ymisk sløg av byggi úr ymsum Norðanlondum, harímillum eisini eitt gamalt føroyskt slag, vaksa og búnast á Sandi og á Vatnaskørðum, og vit sammeta hesi fimm sløgini við hvørt annað.
Mannagongd
Vit hava sátt fimm byggsløg, Saana úr Finlandi, Kría úr Íslandi, Tyril úr Noregi, Bere úr Orknoyggjunum og Tyril úr Føroyum, á Sandafløtti á Sandi og á Vatnaskørðum. Tey eru sádd í puntar, sum eru 2x5 metrar, eitt slag í hvønn puntin, tríggir puntar við hvørjum slag, tilsamans 15 puntar.
Skrásetingar
Vit skráseta, nær byggið nælir, nær tað skjýtur aks, hvussu høgt tað veksur, og hvussu nógv stráini leggja seg av regni og vindi. Vit skera við hond, tá tað er staðið ella so seint á árinum, sum ráðiligt er. Aksini verða send til kanningar á starvsstovu í Íslandi.
Úrslitini higartil vísa, at bygg veksur heilt væl, tó er munur á sløgunum, men tey skjóta øll væl aks. Tey stadna eisini væl, men vit hava havt stórar trupulleikar av fugli, sum etur kornið, so hvørt sum tað stadnar.
« Aftur


text:
Jóanes Nielsen og helvitisóttin í kristniboðanini - en røst fra graven
Ávíst forvitni spøkti, tá ummæli av bókini Svik kom í ljósmála í miðlunum um dagarnar.
Kortini var skjótt staðfest, at sokallaða ummælið bert var undanførsla fyri at gera burturav sær politisk herindini og oysa kliche’ir úr søgunnar sosialistiska øskudunga.
Meðan fólk flest í stillu viku ynsktu hvør øðrum góða hátíð, spulaði samfelagsrevsarin meirilutan av føroyingum undir í ideologiskum skarni.
Hevði Jóanes Nielsen (JN) ikki verið priviligeraður og áravís móttakari av skattfíggjaðari vælvild (meginpartin úr DK), kundi ein hildið, at hann var farin at halda páskir í fyrra lagið, so illur hann var inn á øll og alt.
Ikki ósmæðið fer revsarin eisini í offurrolluna, tá hann gremur seg um ótangar, ið hava dukað á dyrnar hjá honum á nátt, steinað vindeyguni og annars hóttu hann eftir lívinum?
Hetta átti kortini heldur at givið honum positiv hugsjónarlig herindi – at bróta seg inn á fólk á náttartíð og uttan rættarsókn burturbeina ósek, vóru júst mannagongdirnar í teirri samfelagsskipan, sum rithøvundurin síðani tannaáringaldur hevur dyrkað, hámett og prædika fyri.
Revsarans eygu
Í sokallaða “ummælinum” er størsta øðin vend móti“pengasterka høgraveinginum, helvt av Brøðrasamkomuni við rótum í Klaksvík (JN)”, umframt Fólka-, Sambands- og Miðflokkinum og so fjøld av persónum, ið hava stolið og skikkað sær illa í revsarans eygum.
Niðringin av andslívinum minnir ikki sørt um viðtaluna hjá politiskt samseku partakvinnuni hjá JN, sum í danskari ávís í 2018, hevði hetta skotsmálið:“Tey royna at goyma seg aftanfyri eina bíbilska agenda, men í veruleikanum eru tey xenofobar, homofobar, rasistar, og hvat veit eg.Tey halda Bíbliuna frammanfyri seg og geva henni skyldina fyri teirra ótolsemi. Og tað er sjálvandi sera hent at kunna brúka Bíbliuna soleiðis…..”?
At vera hard-core sosialistur er avgjørda alternativið hjá revsaranum til borgarliga medvitið, sum sambært honum hevur støði í mentarligum og átrúnaðarligum forfalli, sum fremur korrupta samfelagið og niðrandi kynsbýti – og sum orsakar dølskni og blokerar rættvísu proletarisku kollveltingina.
At revsarin nú kemur undan vaðingini við sama førningi sum fyri mansaldri síðani, tá hetjurnar vóru Marx, Lenin, Mao, Che, Castro, Enver Hoxha, Ceausescu, Honecker og Pol Pot (allir hópdrápsmenn) og fíggindin var kapitalisman, kristindómurin og øll borgarlig virði, er ikki sørt skammleyst.
Sokallaða sosialistiska postmodernisman er vorðin nýggja religiónin hjá alt fleiri. Meginreglan er hin sama – alt tað siðbundna er rotið og skal fyri bakka.
Hesi, sum eru forsprákarar fyri moralskari relativismu, har standardurin er, at moralur ikki byggir á tað ósvitandi, men ístaðin á politiskar ”sannleikar” og marxistiska trúðarlæru.
Reiðararnir og Lamhauge
JN ger eisini burturav sær við at hámeta William Heinesen. Víst var Heinesen virðismettur rithøvundur og góður orðasmiður - á donskum. Men sum nevndarlimur í Reiðarafelagnum gjørdi hann ikki stóru nyttuna.
Við sínum sosialistiska hugagóðsi og bergtikni av proletariska diktaturinum, var tað neyvan heldur undranarsamt.
So var størri samfelagsgagn í Kjølbro gamla og nú Hanusi Hansen, ið hevur ábyrgd av JFK-samtakinum, Føroya størsta fiskavirki, 9 fiskiskipum, 500 starvsfólkum á sjógvi og landi og 7-800 mió. kr í útflutningsvirði ár um ár.
Í síni trongd at stuðla undir sítt trábeitni móti fólkaræðinum, hevur JN fingið íblástur og enntá havt andvekur av bókini hjá Lamhauge, Svik. Hon er ein múrsteinur yvir 400 síður, ið krevur treysti, vreiði og øvund at lesa.
Men nógv fólk skulu sveitta, so poetar og profetar kunnu liva av at ganga við hondum handan bak og filosofera um, hví øll skilafólk ræðast jørðildið hjá revsaranum – sosialismuna?
Kanska fyri at kveikja undir søluna av bókini er tað, at revsarin roynir at hjálpa Lamhauge at geva henni umtalu á páskum sum bestu tulking av støðuni, síðan TF keypti Eik Banka frá Financiel Stabilitet.
Løgið, at JN nýtir heitið Financiel Stabilitet, sum kammeratarnir hjá honum í Tjóðveldi gera alt fyri at dylja, fyri ikki at avdúka, at danir aftur bjargaðu føroyska bankakervinum, hesaferð við 3 mia kr.
Ideologiskt er Lamhauge skorin úr sama lagdi sum JN. Meinfýsni til alt og øll, ið við arbeiði, framleiðslu og skatti á landi og sjógvi, halda Føroyum uppi.
Stóru skálkarnir í “ummælinum” eru Schwarts, fyrr stjóri í Betri, og so eisini skilamaðurin Eyðun Mørkøri, stjóri á Skatt. Men 90 mió skattamálið liggur deytt í donsku rættarskipani, tí Betri og Taks hava sagt kravið um hesa upphædd frá sær.
Tískil verjir revsarin bókina Svik sum umbering fyri at geva borgarligum føroyingum skortfleingjuna í stillu viku.
KvF eisini koyrilin
JN harmast, at Midjord segði upp sum stjóri í KvF. Dia var helst ov fittur at leiða hatta hurpalið, ið áhaldandi í tíðinda- og framhaldssendingum varpaði niðrandi sendingar um vinnufólk og politikkin undir borgarligu samgonguni.
Johnny í Grótinum kom ístaðin og sekkjaði tíðindaleiðaran. Og tað heldur revsarin vera í samsvari við bíbliufatan føroyinga av kvinnum?
JN burdi vitað, at eingin søgulig rørsla hevur vunnið kvinnum størri virðing og javnstøðu enn kristnin.
Hvussu nógvar kvinnur sluppu í Ovastu Sovjet, í leiðsluna hjá CCCP í Beijing og í brotsliðunum, ið stýra Venezuela, Zimbabwe, Kuba og Norðurkorea?
Demokratisk, men ikki kommunistisk lond, javnseta kvinnurnar í leiðandi størvum. Men so mugu tær, sum tíðindaleiðarin, finna seg í at fáa sekkin, júst sum menn fáa.
At Lamhauge goymdi seg handan skjúrtfaldin hjá tíðindaleiðaranum og rýmdi við henni, skuldi ikki verið endin hjá tí sjálvsyvirmetta 4. statsvaldinum.
Men tá linkaði so útspillingin av vinnulívsmonnum og borgarligum politikarum nakað.
KvF hevur ongantíð avspeglað samansetingina av føroysku veljarafjøldini, ið øll rinda fyri stovnin. Men kommunistar sum JN hava aldri virt fólkastýri og meirilutafatanina.
Teirra fatan er floksstýrd tíðindaorgan, har eingin munur er á sannleika og ósannindum. Har eru produserað fakenews sannleikin.
Nýggja samgongan
Løgtingsvalið farna var ikki“høgrakvett fyri opnari mikrofon (JN)”.Tað var harafturímóti reint demokrati, sum revsarin sjálvsagt ikki virðir.
JN kann takka Javnaði, Tjóðveldi, Framsókn og teirra ekkórúmi í Sortudíki fyri, at sosialistiska samgongan misti 2.200 atkvøður og fall fyri at royna at stjala ogn “Føroya fólks” frá fiskimonnum og føroyingum.
Fólkaflokkurin bleiv størsti flokkur – fekk 50% av atkvøðunum í Norðoyum, tí kirkjufólk, heimamissión, brøðrasamkoma, fiski- og vinnulívsmenn, reiðarar, verkafólk og øll hini góvu sosialitisku gonguni fótin og gjørdu sitandi samgongu sjálvsagda.
Men hetta skilir revsarin eyðvitað ikki, sum framvegis gøllheldur um proletariska diktaturið, sum í Kina hevur kostaði 55 mió. mannalív, í Sovjet 30 mió. (umframt krígsoffur), í Týsklandi (national) sosialisma 10 mió. (umframt 30 mió av krígsávum), í Kambodia 3 mió osfr.
JN má hava vanskeplað politiskt lyndi at halda, at tey 40 londini, sum síðan 1917 hava roynt øll sløg av sosialismu, ikki eru nóg gott prógv fyri, at ‘humanisman’, ið revsarin eftirlýsir í páskavikuni, ikki er annað enn marxisma “lite”.
Eisini harmast JN um, at parlamentarisman ger“vápnaðan uppreistur óneyðugan (JN)”og at“helvitisóttin hjá kristniboðanini hevur tært intellektuellu immunverjuna (JN)”.
Ófatulig niðurstøða.
Nei, føroyingar“skýggja vápnaða uppreisturin (JN)”hjá revsaranum.
Fólkaræðið og rættartrygdin tryggjar JN talufrælsið, heiðra enntá við áhaldandi sømdargávum. Í sosialistiskum londum hvørva allir andstøðingar og wistleblowers, júst sum læknarnir í Wuhan.
Nýggja manifestið
Tíbetur hava nógv í Klaksvík“sogið ópasturiseraða mjólk úr betesdajúgrinum (JN)”.
Munur er á føroyingum, ið eru við til at halda Føroyum uppi og lókum, ið halda seg hava sjálvsagdan rætt at stýra øllum Føroyum og føroyingum.
Munur er á andligu føðini, ið klaksvíkingar og føroyingar annars hava drukkið úr Lívsins Kelduvað í kirkjum, missión og trúarsamkomum, og so tí lunkaða løgi, revsarin og javnlíkar leskaðu sær við í Skrivarastovu og á asfaltinum í Keypmannahavn.
Nú hevur Lamhauge skrivað eitt nýtt Kommunistiskt Manifest ella Das Kapital, sum fá uttan fólk sum revsarin tíma ella orka at lesa. Tað fekk Jan burturúr, at hann slepti mikrofon og myndatól til útspilling.
JN er ein politiskur fornlutur – en røst fra graven, heiðurslimur í P/f Interrós, ið føroysk verkafólk og fiskimenn ikki trúgva á.
Men tey rinda tollynt skatt ár um ár, so revsarin beheldur starvslønina.
Vóni annars, at eisini Jóanes og hansara apologetar høvdu einar góðar og friðsælar páskir í okkara fevnandi og tolna fólkaræði.
Bjarni Djurholm


text:
Lógir fyri Felagið HB-stuðlar
Soleiðis fyrstu ferð samtyktar á aðalfundi 27. apríl 1980, síðani broyttar á aðalfundi 25. februar 1990, 20. desember 2005 og 13. juli 2007.
§ 1. Navn og heimstaður
Navn felagsins er HB-Stuðlar. Heimstaður felagsins og tingstaður er Tórshavn.
§ 2. Endamál
Endamál felagsins er at stuðla Havnar Bóltfelag.
§ 3. Limaskapur
Limaskapur er opin fyri øllum viðhaldsfólkum Havnar Bóltfelags.
§ 4. Gjøld til felagið
Limir gjalda lima- og stuðulsgjald eina ferð um mánaðin.
§ 5. Skipan
Hægsti myndugleiki er árligi aðalfundurin, ið hildin verður í mars mánaði sambært § 6. Boðað verður til fundar 14 dagar frammanundan, antin við brævi ella við lýsing. Fundarskráin verður fráboðað saman við fundarboðum. Avgerðir á aðalfundi og eykaaðalfundi verða gjørdar við vanligum meiriluta.
Fundurin ger av, um atkvøðugreiðslan skal vera skrivlig ella við handsupprættan.
§ 6. Aðalfundurin
Aðalfundurin verður hildin eftir hesi skrá:
- Val av fundarstjóra.
- Formaðurin greiðir frá farna árinum.
- Grannskoðaður roknskapur verður lagdur fram til samtyktar.
- Møgulig uppskot frá nevndini.
- Val av nevnd og 2 tiltakslimum. Nevndin telur 5-7 limir. Annaðhvørt ár verða valdir 2-3 og annaðhvørt 3-4.
- Val av grannskoðara og tiltaksgrannskoðara.
- Ymiskt
§ 7. Nevndin
Nevndin skipar seg sjálv, tá ið aðalfundurin er av, við formanni, skrivara og kassameistara.
Felagið verður teknað av formanninum og skrivaranum í felag ella av allari nevndini.
Til at keypa, selja ella veðseta ogn krevst nevndarsamtykt og undirskrift á viðkomandi skjøl av formanninum og skrivaranum í felag.
§ 8. Eykaaðalfundur
Boðað verður til eykaaðalfundar, tá ið meirilutin av nevndini ella 10 limir biðja um tað.
§ 9. Lógarbroyting
Lógarbroyting kann bert fara fram á aðalfundi ella á eykaaðalfundi.
§ 10. Uppathald
Heldur felagið uppat, falla møguligar ognir felagsins til Havnar Bóltfelag.
Útgreinan av § 4:
Á aðalfundi 25. februar 1990 varð viðtikið, at lima- og stuðulsgjaldið verður ásett til:
- Í minsta lagi kr. 40,00 hvønn mánaða
- Í minsta lagi kr. 20,00 hvønn mánaða fyri lesandi og leikarar.
Nevndin hevur heimild til at skipa fyri serligum tiltøkum at útvega pening, umhonheldur tað vera neyðugt.


text:
Gerðabók
BI/sm
59. fundur
Ár 2020, mikudagin 18. mars, kl. 16.39, varð tingfundur settur.
Til viðgerðar:
1. Framløga
Formaðurin boðaði frá, at Trivnaðarnevndin hevur lagt fram álit í tingmáli nr. 123/2019: Uppskot til løgtingslóg um broyting í løgtingslóg um dagpening vegna sjúku v.m. (COVID-19, dagpeningur vegna sóttarhald, endurgjald til arbeiðsgevara og víðkaður rættur til sjálvstøðug vinnurekandi)
at Vinnunevndin hevur lagt fram álit í tingmáli nr. 124/2019: Uppskot til løgtingslóg um broyting í løgtingslóg um arbeiðsloysistrygging og arbeiðsávísing (ALS-lógin) (Tíðaravmarkað COVID-19 stuðulsskipan)
at Fíggjarnevndin hevur lagt fram álit í tingmálunum nr. 125/2019: Uppskot til løgtingslóg um broyting í løgtingslóg um landsins játtanarskipan og nr. 126/2019: Uppskot til løgtingslóg um broyting í løgtingslóg um meirvirðisgjald (Meirvirðisgjaldslógin) (Innlating og gjaldsskái 1. ársfjórðing 2020)
Formaðurin boðaði frá, at næsti tingfundur verður 18. mars 2020, kl. 16.42 við hesi dagsskrá:
1. 2. viðgerð av tingmáli nr. 123/2019: Uppskot til løgtingslóg um broyting í løgtingslóg um dagpening vegna sjúku v.m. (COVID-19, dagpeningur vegna sóttarhald, endurgjald til arbeiðsgevara og víðkaður rættur til sjálvstøðug vinnurekandi)
2. 2. viðgerð av tingmáli nr. 124/2019: Uppskot til løgtingslóg um broyting í løgtingslóg um arbeiðsloysistrygging og arbeiðsávísing (ALS-lógin) (Tíðaravmarkað COVID-19 stuðulsskipan)
3. 2. viðgerð av tingmáli nr. 125/2019: Uppskot til løgtingslóg um broyting í løgtingslóg um landsins játtanarskipan
4. 2. viðgerð av tingmáli nr. 126/2019: Uppskot til løgtingslóg um broyting í løgtingslóg um meirvirðisgjald (Meirvirðisgjaldslógin) (Innlating og gjaldsskái 1. ársfjórðing 2020)
5. Framløga
Fundur lokin kl. 16.40
Jógvan á Lakjuni
løgtingsformaður
/Beinta Isaksen
skrivari


text:
Í Sakarias og pápin fara faðir og sonur útferð, har teir skulu búgva í tjaldi. Hetta er ikki nakað, ið hóvar Sakariasi serliga væl.
”Syng nú við, Sakk!” sigur pápin.
Men Sakarias tímir als ikki at syngja.
Hann er stívur um allan kroppin, tí hann hevur sitið so leingi á einum køldum steini.
„Her er einki at gera,“ gremur Sakarias seg.
”Her eru bara trø og moyggjabitar.”
”Men vit skulu vera saman, Sakarias.
Tað er tí, vit eru her, tú og eg,” sigur pápin.
Bókin er til fjórða torleikastig og er violettur krabbi.
Aftur


text:
Í 1960 endaðu seinastu koltrolararnir í bræðingarovnum niðri á fastlandinum. Kortini hóraðu tríggir umbygdir koltrolarar undan eina tíð enn. Tann eini hevði fingið oljukynding, hinir dieselmotor.
Oljukyndi trolarin var Tindhólmur. Hann varð í 1965 seldur til upphøggingar. Annar av hinum báðum var farmaskipið Hólmur, sum í 1978 fór á land í Íslandi og varð vrak. Síðsti var so Havborgin, sum helt fram við fiskiskapi til 1981, tá ið eisini hann varð seldur til upphøggingar.
Pf. Sælingahella í Havn keypti heystið 1946 trolaran Hawthorn frá bretska herflotanum og nevndi hann Havborgina. Hann var smíðaður í 1930 í Selby í Bretlandi, var 359 tons brutto og hevði 510 hesta guvumaskinu. Niels í Skúvoy var ein av skiparunum, Dia á Vertshúsinum annar.
Í 1952 keypti Sjóvinnubankin Havborgina úr Føroya fútarætti og seldi hann aftur til pf. Højgaard & Dahl á Toftum. Nummarið, TN 343, varð samstundis broytt til FD 301.
Skiparar komandi árini vóru Hans Petur Højgaard í Brekkum á Toftum, Andrias Magnussen, Andy, av Nesi, og Derhard Olsen úr Rituvík.
Í 1958 varð Havborgin umbygdur til sonevndan motortrolara á Hatlø Verksted í Ulsteinsvik í Noregi. Nýggi motorurin var 840 hesta alfa diesel. Trolarin varð eisini innilokaður har afturi í bakborð. Eftir umbygging varð hann máldur til 429 tons brutto.
Heimildarmaður, sum sigldi við Havborgini í mong ár, sigur, at teir eitt várið í sekstiárunum rýmdu undan Íslandi yvir til Nýfundlands, har teir fingu túrin inn í St. Lawrence flógvanum. Teir vóru aftur í Nýfundlandi seinni, men fóru tá beinleiðis úr Føroyum. Trolarin, ið tók 280 tons av saltfiski, legði seint sekstiárini um til ídnaðarfiskiskap.
15. november 1973 keypti partsreiðaríið Havborgin í Rituvík Havborgina. Nýggju eigararnir hildu fram við ídnaðarveiðu, og tá ið trolarin loksins gavst at fiska, skrivaði Dagblaðið 6. november 1981:
”Við Havborgini, sum er elsti trolari í Føroyum, er eitt brot úr føroyskum fiskiskapi farið í søguna. Havborgin var tann seinasti av sokallaðu koltrolarunum. Seinasti, ið fór undan henni, var Hólmur, sum var umbygdur til farmaskip.
Nú, Havborgin oman á elli hevði fingið maskinskaða, varð avgjørt at leggja hana med alla. Havborgin varð bygd í 1929 og varð sjósett í 1930. Síðani seinast í 60-árunum hevur hon roynt eftir ídnaðarfiski, til nú í seinastuni hon hevur samtrolað við Koralfisk. Koralfisk hevur nú fingið sær nýggjan samtrolara í Vónini.
Havborgin lastaði um 300 tons av ídnaðarfiski, og munnu mong skip fána við síðuna av samlaðu nøgdini, hetta gamla og trúgva skip hevur borið at landi. Havborgin liggur nú í Hanstholm, haðani hon fyrsta dagin verður send til upphøggingar.”
Óli Olsen kann røkkast á sandagota@gmail.com


text:
Í góðveðrinum mikudagin tóku vit hesar summarmyndirnar. Ein flokkur úr skúlanum á Løgmannabreyt var komin vestur at hyggja eftir flogvøllinum. Eftir vitjanina har, gingu tey sær ein túr oman til Sørvágs.
Og sum so ofta, gjørdu tey tað, sum flestu avbygdarfólk gera, tá veðrið er til vildar. Tey lótu seg úr um beinini og fóru at vassa, sum sørvingar siga.
Tosar tú við eldri fólk, sum eru uppvaksin her, men hava búsett seg aðrastaðni, so minnast tey altíð við sorgarblídni á sandin, tá tosað verður um barnadagar. Merkiligt, at okkara børn gera so lítið við at brúka sandin sum spælipláss.
Kanska eru vit smittað av tí, sum sagt verður í danska sanginum, sum Tummas M. Smith hevur umsett til føroyskt, har síðstu tvær reglurnar ljóða soleiðis:
"Hví droymir tú altíð um fjarskotin lond, enn síggja tað vakra, sum er í nánd."


text:
Orka á Umhvørvisstovuni hevur í dag tikið avgerð um at veita Vindfelagnum í Neshaga (SEV) loyvi til elframleiðslu úr vindorku við sjey vindmyllum í Porkeri.
Tá freistin at søkja var úti 1. mars 2019 kl. 12.00, vóru tvey boð komin inn - frá Vindfelagnum í Neshaga og frá hollendska vindmylluframleiðaranum EWT.
EWT hevur bjóðað við felag undir stovnan, og boðið frá teimum er treytað av, at til ber at fáa føroyskar íleggjarar at luttaka í verkætlanini. EWT hevur seinni boðað frá, at tað ikki er eydnast at finna føroyskar íleggjarar til verkætlanina.
Boðið frá Vindfelagnum í Neshaga er áljóðandi 31,55 oyru/kWt, sum merkir at vindfelagið fær hendan prísin fyri framleiðsluna, ið verður latin inn á elnetið hjá SEV.
Boðið frá EWT var 34 oyru/kWt.
Eitt av endamálunum við elveitingarlógini er at tryggja, at elveitingin í Føroyum verður løgd til rættis við fyriliti fyri veitingartrygd, samfelagsbúskapi og umhvørvi, eins og at tryggja, at streymprísurin ikki verður hægri enn neyðugt.
Somuleiðis skulu atlit takast til, at møguleiki skal verða fyri fleiri elframleiðarum, fyrst og fremst á vindorkuøkinum.
Umhvørvisstovan hevur við hesum útboðnum tryggjað møguleikan hjá øðrum framleiðarum at bjóða seg fram, samstundis sum fyrilit eru tikin fyri m.a. prísi og veitingartrygd.
Við hesi avgerð verða møguleikar at flyta Suðuroynna munandi longur fram á leið, tá ið ræður um at framleiða “grøna” og lutfalsliga bíliga elorku.
Útbygging av vindorku innan eløkið skal framhaldandi mennast, og sum kunnugt er útboð lýst á Eiði og eisini er umsókn móttikin um loyvi til elframleiðslu í Hoyvíkshaganum. Hetta loyvið verður boðið út í hesum døgum.« Aftur
Útskiftingin í Uppsalahaga endað
07-07-2020
Soleiðis kunnu vit brúka avlopsorku…
01-07-2020
Marita er útlærd - pláss er til nýg…
19-06-2020
Grønur alibátur boðin út
19-06-2020
Mowi á Strondum fingið umhvørvisgóð…
16-06-2020
Tur/retur-ferðaseðil? So er bústaða…
15-06-2020
Streymur og alda á føroysku firðunu…
12-06-2020
- Vit hava sjálvi ábyrgd fyri lívma…
22-05-2020
Altjóða dagur fyri lívmargfeldi – e…
22-05-2020
Krøv til útfylling í Álakeri
20-05-2020


text:
“Single bells, single bells, single all the way…” Sást tú tað meme’ið á Facebook?
Single Bells ein hugleiðing/bloggur, ið eg skrivaði í eftir summarferiuna 2018, meðan eg enn var single/støk.
FACEBOOK:
YOUTUBE:
BLOGGURIN:
“Single bells, single bells, single all the way…” Hetta stuttliga “meme’ið” var eg taggað í á Facebook í oktober, og eg var um at skrædna. Samtíðis, sum tað var stuttligt, so kendi eg meg ómetaliga væl aftur í hesi myndini.
Mong jól havi eg sitið innballað í teppi við kakao og hugt at einum romantiskum jólafilmi. Filmarnir vístu á jólahugna, jólapynt, siropskøkur og so eitt ungt par, ið fann saman. – Áh den romantikkur. – Samtíðis, sum ævintýrakendu filmarnir hugtóku meg, so fingu teir meg eisini at kenna tað, sum um eg manglaði okkurt… ella onkran?
Eftir, at filmarnir høvdu fingið romantisku kenslurnar at flaksa, so dalaðu tær eftir filmin, og fingu meg at kenna meg soo single. Kanska júst sum mangar aðrar gentur og onnur, ið taggaðu hvønn annan í “Single bells” meme’ið á Facebook. Mong ung í góðum aldri, sum syngja, flenna og hálvavegna gráta saman. Ja, mangar blandaðar kenslur. Og ja vinir, eg kenni meg aftur í øllum hesum.
Fyri umleið einum árið síðani koyrdi eg heim frá einum ungdómsmøti. Kvøldið hevði verið so hugnaligt við góðari talu og undurfullum samfelag, men onkursvegna sá eg einans tað, eg ikki hevði. Ein sjeik, ein maka, ein mann… Eg kærdi mína sorg fyri míni vinkonu. Sorgin, bleiv til eina stúran fyri, at støðan sum støk ongantíð fór at broytast. Vinkonan, ið eisini var støk, var ógvuliga friðarlig. Eg sat við førarasetrið og hugdi yvir á hana og spurdi, um hon hevði nakra viðmerking. Eg beit merki í, at hon var ikki petti blíð. Eg spurdi hana, hvat bagdi. Hon suffaði, og vildi ikki beinanvegin siga, hvat ið tyngdi hana. Eftir eina løtu segði hon við einari syrgnari rødd:
”Dina, tá tú ert ólukkulig, av tí tú ert single, so verið eg eisini ólukkulig. Tú ávirkar meg, veitst tú ikki tað?”
Ikki mong orð vóru mælt eftir tað, hon segði. Eg hevði hálvavegna gron, og mætli ikki orð. Men tað, ið hon segði slóð meg. Eg visti, at hon segði satt, og tað var sum eitt tvíeggjað svør. Eftir, at eg var komin heim, tók eg eina avgerð. Eg gjørdi av, at eg skuldi ikki longu syrgja yvir, at eg var støk, men gleðast yvir hetta tíðarskeiðið. Eg bað Gud hjálpa mær í at gleðast í hesum tíðarskeiðinum sum støk.
Frá tí degi broyttist alt so lýðandi. Eg loyvdi ikki mær sjálvari longur at knarra um mína støðu sum støk, tá eg kendi meg einsama. Ístaðin, valdi eg at læra meg at virðismeta og takka. Ja, hóast eg ikki dugdi at skilja gleðina, prýði í hesum tíðarskeiðið, og virðismeta tað. Tað stendur í 1.Tess.5,18, at vilji Gud er, at vit takka í øllum førum, eisini tá vit ikki skilja.
“Takkið í øllum førum – tað er vilji Guds við tykkum í Kristi Jesusi!” (1.Tess.5,18)
So eg takkaði fyri lívið sum single. Eg takkaði fyri familju, vinir, hús, heim, og tað besta Guds orð og samfelag við Hann.
Takksemi fyri lívið sum single, tað ið eg hevði vanvirt, hildið hánt um og roknað fyri einki, bleiv júst tað, eg fór at virðismeta og gleðast um. Hóast tað mangan var og er enn svárt, so kundi eg tá ikki stúra, men kæra mína sorg fyri Gudi. Tá havi eg mangan kent friðin, sum kemur, tá vit ákalla Gud í bøn. Hetta lyftið hava vit í Fil.4,6-7.
“Stúrið ongum fyri, nei, latið í øllum tað, sum tit ynskja, koma fram fyri Gud í ákallan og bøn við tøkk! So skal friður Guds, sum stígur upp um alt vit, varðveita hjørtu og hugsanir tykkara í Kristi Jesusi.” (Fil.4,6-7)
Eisini kundi eg gleðast enn meira, tí eg lærdi í Filippibrævinum og sálmunum at gleðin var ikki at finna í umstøðum, einum manni ella vinningi. Nei, sonn gleði og nøgdsemi er at finna í Gudi og Hansara nýggju náði hvønn dag:
Gleðist í Harranum, altíð! Aftur sigi eg: Gleðist! (Fil.4,4)
Í Honum gleðist hjarta okkara, tí vit líta á heilaga navn Hansara. (Sálm.33,21)
Metta okkum, táið morgunin kemur, við náði Tíni! So skulu vit fegnast og vera glað allar dagar okkara! (Sálm.90,14)
Tí Tú hevur glett meg við verki Tínum, HARRI, eg rópi av gleði um tað, ið hendur Tínar hava gjørt. Hvussu stór eru ikki verk Tíni, HARRI! Sára djúpar eru hugsanir Tínar! (Sálm.92,5-6)
Tá giftu vinkonur mínar viðmerktu, hvussu eydnurík eg var – og løgdu dent á, at eg hevði ongan skund, – so bað eg tær vísa mær á hvørji ting, eg kundi læra meg at virðismeta.
Viðmerkingarnar vóru læruríkar og til tíðir heilt stuttligar. Tær nevndu m.a., hvussu eg kundi gleðast um einans at vaska egin klæðir, njóta samveru við systkin og foreldur. Hvussu eg kundi ferðast, ganga í skúla og leggja ætlarnir uttan at spyrja nakran eftir. Hvussu eg kundi sova væl og leingi uttan at nakrar snorkaði. Og uttan at noyðast at fara upp at geva barnium.
Ja, eg mátti ásanna, at sjálvt um, tað uttan iva var ein gleði at fáa sjeik og giftast, so kom tað eisini við sínum avbjóðingum. Ja, sum tær søgdu, so hevði eg hevði ongan skund, og kundi njóta hetta tíðarskeiðið við Guds hjálp.
Ja, lívið sum single og forlova/gift, var nú ikki so nógv øðrvísi, tá ein roknar tað upp í gleði og takksemi.
Hóast eg síggi fram til teir dagar, eg vónandi verið forlovað, gift við einum sjeikapetti og eigi nøkur deilig børn. So gleðist eg í hesum tíðarskeiðinum sum støk. Eg royni at læra meg at gleðast um alt tað, ið eg havi, eigi og fái frá Gudi júst nú. Eg njóti at fylgjast við Jesusi. Eg njóti samfelagið við Hann og tað góðu tíðina, eg havi at súgva Hansara orð og lærdómar til mín.
Endamálið at læra at gleðast í hesi tíð er, at eg seinni kann við gleði hyggja aftur á lívið og minnast, hvussu eg gleddist og virðismetti hesa tíðina. Tí eitt er vist, hon kemur ongantíð aftur.
.
.
PRAKTISK RÁÐ
Stríðist tú í at gleðast í tíðarskeiðinum single? Her eru nøkur praktisk ráð. Fyri tað fyrsta mást tú viðurkenna sorgina og ásanna, at vend má koma í. – Hví? Jú, tí tað einfalt klæðir tær betur at gleðast í nøgdsemi! Tað er nemliga ein vinningur sambært 1.Tim.6,6! 😊
Ein góð hjálp er at skriva sær nøkur vers niður og okkurt, sum tú ert takksamur fyri júst nú, í hesum tíðarskeiðinum. Kanska tú fekk okkurt hugskot frá blogginum. Hang hesar viðmerkingar upp við songarstokkin og bið ella les tær, tá tú vaknar um morgunin og legst á kvøldið. – Minn teg á orð Guds, tað er lekidómur fyri hjarta og sál. (Sálm.147,3)
.
.
Eg eri áhugað í at frætta frá tykkum vinir:
- Hvat ert tú takksamur fyri sum støk/stakur?
- Hvat heldur tú sum giftur, at støk skuldu virðismett meira í tíðarskeiðinum sum støk?


text:
Cherokee-indiánarnir
Cherokee-indiánarnir eru av einum fólki, sum hevur verið í Amerikanska kontinentinum í meira enn 6.000 ár. Teirra mentan verður hildin at vera vøggan hjá USA. Meginparturin av cherokee-fólkinum býr í dag í Oklahoma, tí statinum, sum í 1866 fekk navnið okla humma (Choctaw navn, ið merkir: "reyðmaður"). Umleið 3,7 milliónir búgva í Oklahoma. Av teimum eru 262,581 indiánar.
Nógv av klæðunum gjørdu teir úr skinni. Men síðan evropear tóku landið, hava teir verið noyddir at gingið í evropeiskum klæðum, sum til dømis hatti ella buksum. Bara í fáum fjarskotnum støðum og til veitslur lata tey seg enn í, sum fólkið gjørdi tá.


text:
Tjóðskjalasavnið Faroese National Archives
V.U. Hammershaimbsgøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 15-12-2019
Ein kirkjubók ella ministerialbók inniheldur upplýsingar um tær kirkjuligu hendingarnar í einum prestagjaldi – upplýsingar um føðing/dóp, konfirmatión, vígslu og deyða/jarðarferð.
Elstu ásetingarnar fyri Føroyar, um at prestar skulu føra kirkjubók, eru § 2-8-7 í Norsku lóg hjá Christian V frá 1687. Elsta kirkjubókin í Føroyum er fyri Eysturoyar prestagjald, og hon er eisini frá 1687. Um hetta er av tilvild ella ikki, vita vit ikki, men í øllum førum komu kirkjubøkur fyri hini prestagjøldini nógv seinni – Sandoy 1719, Suðuroy 1745, Suðurstreymoy 1757, Norðoyggjar 1760, Vágoy 1797 og Norðstreymoy 1816.
Til 1913 vóru Føroyar býttar upp í 7 prestagjøld:
1) Norðoya Prestagjald
2) Eysturoyar Prestagjald
3) Norðstreymoyar Prestagjald
4) Suðurstreymoyar Prestagjald
5) Vága Prestagjald
6) Sandoyar Prestagjald
7) Suðuroyar Prestagjald
Eldru kirkjubøkurnar
Elstu kirkjubøkurnar eru ikki skipaðar einsháttað. Summir prestar førdu kirkjubókina kronologiskt, og aðrir býttu bókina upp eftir kirkjuligum hendingum. Ymiskt er eisini hvussu nógv stendur í bókunum. Summir prestar skrivaðu eisini m.a. trúloving, kirkjugangskonur og skriftarmál í kirkjubókina.
Í 1814 komu nýggjar reglur fyri kirkjubóksføring, men hesar reglur vórðu ikki allar fylgdar í Føroyum og síggjast ikki aftur fyrr enn í 1816.
Nýggju bøkurnar eru forprentaðar og hava eina fasta raðfylgju:
1) Fødd dreingjabørn
2) Fødd gentubørn
3) Konfirmeraðir dreingir
4) Konfirmeraðar gentur
5) Vígd
6) Deyðir menn
7) Deyðar kvinnur
Í kirkjubókunum var nú eisini pláss sett av til "tilgangsliste" og "afgangsliste" og "jævnførelsesregister". "Til- og afgangsliste" er yvirlit yvir tey, sum fluttu úr og í prestagjaldið, og "jævnførelsesregister" er navnaskrá, sum vísir til, hvar persónarnir eru skrásettir í kirkjubókini. Allir prestar hava tó ikki dagført hesar teigar eins væl.
Í 1814 kom eisini krav um, at kirkjubøkurnar skuldu førast í tveimum eintøkum – ein høvuðsministrerialbók, sum presturin skuldi føra og ein kontra- ella duplikatministerialbók, sum deknurin skuldi føra. Við tí grundgeving, at deknarnir flestu staðni í Føroyum dugdu so illa at skriva og annars fingu lítla og onga samsýning fyri arbeiðið sítt, vórðu hesi boðini bert fylgd í Tórshavn. Í 1844 fóru tó øll prestagjøld í Føroyum at føra kontraministrerialbøkur.
Nýggjaru kirkjubøkurnar
1. januar 1893 vórðu kirkjubøkurnar í øllum prestagjøldum býttar um við nýggjar. Tær innihalda fleiri upplýsingar enn tær gomlu. Tí kom t.d. krav um, at starv og føðistaður hjá deyðum skuldi førast í kirkjubókina. Eisini vórðu kirkjubøkurnar tí býttar í tvey, soleiðis at ein bók er fyri føðingar og ein fyri konfirmerað, vígd og deyð.
Í fyrsta umfari verða bert skanningar av høvuðsministerialbókunum lagdar út á heimasíðuna.


text:
Ein íslendsk kona hevur latið lív á Landspítalanum við korona. Hon er sostatt fyrsti íslendingur, sum verður sagdur at vera deyður av smittuni.
Kvinnan var í sjeytiárunum og hevur drigist við sjúku í longri tíð, stendur at lesa á heimasíðuni hjá Landspítalanum, skrivar ruv.is.
Hetta er fyrsti coronasjúklingurin, sum doyr á Landspítalanum. Í farnu viku doyði ein avstralskur ferðamaður í fýratiárunum á heilsumiðstøðini í Húsavík. Hann var eisini smittaður við covid-19.
---
Fakta: Ikki er vist, at øll eru deyð av covid-19 virus
Gjørt verður vart við, at tað ikki er vist, at tey fólk, sum eru skrásett at vera deyð orsakað av covid-19, veruliga eru deyð av hesum virus. Altjóða skipanirnar, fyri skjótt at staðfesta og dagføra talið av deyðum, eru soleiðis innrættaðar, at um ein persónur doyr, og viðkomandi er skrásettur at hava verið raktur av covid-19 í einum tíðarskeiði á 60 dagar innan deyðin varð staðfestur, verður hesin skrásettur sum eitt av offrunum fyri heimsumfatandi covid-19 umfarssóttini. Hetta er gjørt fyri lættari at kunna heinta upplýsingar út úr verandi edv- og kt-skipanum. Sostatt má roknast við, at ein stórur partur av teimum deyðu í uppgerðini eru deyð av orsøkum, sum einki hava við covid-19 smittuna at gera.


text:
Endamálið er
at læra handverkið at leggja eina fíggjarætlan inn í búskettpartin av Leiðslukunningarskipanini. Arbeitt verður í trimum dimensiónum, har tíðin eisini verður roknað sum ein dimensión.
Innihald
Tosað verður í høvuðsheitum um, á hvørjum stigi tað er hóskandi at búsketta og um rullandi búskett. Undirvíst verður í virknaðinum í skipanini. Av tí at tað kann vera fløkjaligt at arbeiða í fleiri dimensiónum, so verður undirvíst eftir einum føstum leisti fyrst at gera yvirskipaða búskettið út frá eini dimensión, síðan at liða tað út á næstu dimensiónina t.d. standard-kontur. Síðst verður búskettið býtt út á mánaðir. Arbeitt verður fyrst við einum grundarbúsketti. Broytingar til grundarbúskettið verða handfarnar í skipanini (vit kunnu kalla tað búskettversiónir), og víst verður, hvussu hesir virknaðir virka. Standardbúskettini í skipanini eru á Strk og stað. Eykadimensiónirnar eru endamál, verkætlan, verkevni og art.
Skeiðið er ætlað
fram um alt stovnum, sum arbeiða við búskettum. Tínæst er skeiðið ætlað roknskaparstarvsfólkum, sum hava ábyrgdina av at viðlíkahalda búskett.
Forkunnleiki og fortreyt
Ábyrgdarøkið skal verða tillutað og upprættað. Neyðugt er at duga at brúka Leiðslukunningarskipanina.
Gjaldstovan | Kvíggjartún 1 | FO-160 Argir | Tel: +298 35 24 00 | gjaldstovan@gjaldstovan.fo | EAN 5797100000010 | V-tal 343269


text:
Tíðindi
EINGIN AVTALAÐ FYRILIGGUR UM FLOKKING OG LØNARLAG FYRI HASFJORD
Hósdagin 20. 02 2020 fær SSL eitt " gamalt nýtt " skip í flotan, sum skal millum annað sigla í millum Gomlurætt og Skopun. Men eingin avtalað fyriliggur millum LND/SSL og FSN um flokking og lønarlag sum limirnir í FSN skula lønast eftir. Men sama dag sum skipið kemur til Føroyar, so er fundur avtalaður, har partarnir skula umrøða flokking o.a. av Hasefjord. FSN gerð greitt, at skipið sleppur ikki í sigling fyrr enn vissa eru um flokking og lønarlag fyri skiparar og stýrimenn sum verða knýttir at skipinum.
SSL fær í næstum eina tvíkylju í flotan eisini, heldur ikki har er nøkur avtala gjørd, men FSN væntar, at ein loysn er funnin áðrenn skipið kemur í flotan.


text:
Hetta heftið er ikki ein læraravegleiðing, men eitt savn við eykauppgávum til “Samfelagið – eg og vit øll”, ið leggur dent á førleikamenning.
Læraravegleiðingin til Samfelagið – og eg” var bæði ein læraravegleiðing og eitt uppgávusavn. Fyrstu 17 síðurnar av heftinum eru at meta sum felags læraravegleiðing fyri alla bókaheildina, meðan seinna helvtin av heftinum eru eykauppgávur til fyrstu bókina.
Annars verður víst til fororðið í “Samfelagið – eg og vit øll”.
Tak allar arbeiðsuppgávurnar niður í einum hefti
“Samfelagið - eg og vit øll” er næmingabók í Samfelagsfrøði í 9. flokki.


text:
Søgur úr Mumidali
Vakurt sniðgivin og við nógvum myndum. Ein nýggj søgubók um mumitrøllini, sum byggir á nýggja teknirøð um øll í Mumidali.
Øll eru vælkomin í Mumidal. Okkurt óvæntað hendir hvønn dag í Mumidalinum, men mumifamiljan dugir tíbetur væl at taka ímóti tí óvæntaða við sínum serliga skemtingarasama lyndi og blíðskapi.
Í bókini eru níggju søgur, og allar eru staðsettar rundan um ella í tí bláa mumihúsinum, har øll eru vælkomin.
Ria Tórgarð týddi úr enskum. Bókin er 125 bls. Og innbundin.
Aftur


text:
"Kom á 2069!" (66) - 28. juni 2019
Sending um sjóvinnuna.
Hesaferð ringja vit til Kristin Fris umborð á Skoraberg, sum fiskar gulllaks. Vit tosa eisini við línuskipið Vesturhavið, har Heri Ellingsgaard styrimaður greiður frà. Sum vant ringja vit eisini til Høgna Hansen á Fiskamarknaðinum fyri at hoyra um avreiddar nøgdir, fiskaprísir og útlitini fyri komandi viku.
______________________________
2069 er hvønn fríggjadag klokkan 15:00, endursend leygardag klokkan 16:00.
Eivind Jacobsen leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Myndarøð: Tá Hvalbiartunnlin var skotin ígjøgnum
Vespureiðrið (142) - 13. juli 2020
Myndarøð: Stórt grót í innsiglingini í Skopun
Atli Mikkelsen er nú stjóri í OKKARA
Kristin filmur sterkur í Føroyum: I Still Believe um Jeremy Camp í biografinum
MYNDARØÐ: Væl eydna fiskikapping á Eiðisvatni
Úr bandasavninum: Samrøða við Osmund Justinussen 4. partur
Bakkafrost er sætti-størsta alifyritøkan í heiminum
Myndarøð: “Ung í Arbeiði” sjónlig í býarmyndini
Samrøða: Ólavur Gregersen, Ocean Rainforest, um at ala tara í Funningsfirði
Á Torginum 7. juli 2020 - Oluffa og Niels Andreasen (uppt 2014)
Annika í Dímun
Koronatýpa, G, tekur yvir heimin
Jógvan Ingvard Olsen 90 ár í dag
MYNDARØÐ: Hátíðarhald við nýggja ÍF-húsið í gjár
Hetta er mín fyrsti túrur sum skipari
Gestablídni er heilt serstakt
Óttast, at sláturvirki í Evropa eru smittukeldur
Tobbi: Ikki hissini verk
MYNDARØÐ: Tróndardagur í Norðragøtu og Summartorg í Leirvík
Ein kjarnorkurikin kavbátur fór gjøgnum stórabelt í gjár
Hygg her - øll 49 MÁLINI Í 1. UMFARI
Petur Hans Dahl. veðurfrøðingur: Veðurvánir fyri hesa vikuna (vika 29 )
Gamalt tangaskip út fyri Jemen kann gerast umhvørvisvanlukka
Samband
Postboks 226
FO-600 Saltangará


text:
Magni Mohr heldur professarafyrilestur
Í sambandi við professaratilnevningina fyrr í ár heldur Magni Mohr fyrilestur.
1. apríl varð Magni Mohr framfluttur í professarastarv í arbeiðs- og ítróttarfysiologi á Deildini fyri Heilsu- og Sjúkrarøktarvísindi á Fróðskaparsetri Føroya. Sum siður er, heldur hann í tí sambandinum professarafyrilestur.
Fyrilesturin hevur heitið "The impact of high intensity intermittent exercise – from muscle to man" og verður hildin í Kongshøll í Sjóvinnuhúsinum týsdagin 8. oktober klokkan 15.00. Fyrilesturin, sum verður hildin á enskum, er almennur, og øll eru hjartaliga vælkomin. Aftan á fyrilesturin bjóðar Setrið ábit.
-
03.07.2020 Setrið FøroyamálsdeildinNýggjur føroyskur rættstavariFøroyamálsdeildin hevur í samstarvi við universitetið í Trom...
-
03.07.2020 Setrið Deildin fyri Heilsu- og Sjúkrarøktarvísindi27 prógv latin á DHS seinnapartinÍ dag fingu 25 nýggir sjúkrarøktarfrøðingar prógv sum bachel...
-
03.07.2020 Setrið NámsvísindadeildinNíggju lærarar og námsfrøðingar uppstigaðirLærarar og námsfrøðingar við eldri útbúgvingum kunnu uppstig...


text:
Keypstreytir
Hesar keypstreytir eru bert galdandi fyri keyp á heimasíðuni.
1. Bílegging
Ordrin verður vanliga avgreiddur innan 2 arbeiðsdagar. Vørur, sum ikki eru á goymslu, verða útvegaðar vanliga innan 14 dagar. Tá tú skalt gjalda við gjaldskorti skalt tú uppgeva kortnummar, nær kortið gongur út og kontrolsiffur. Harvið loyvir tú Balslev at taka upphæddina av konto tínari. Samskiftið við SSL (Secure Socket Layer) loysnina er krypterað, soleiðis at hvørki Balslev ella annar óviðkomandi hevur møguleika at fáa fatur á hesum upplýsingum. Nærri upplýsingar um trygdina kunnu lesast her.
2. Prísir
Allir prísir eru íroknað meirvirðisgjald, um annað ikki er tilskilað. Gjaldoyra er DKK. Fyrivarni verður tikið fyri prísvillum og útseldum vørum.
3. Gjaldstreytir
Gjald fyri vørurnar kann gerast við:
1. Dankort og Visa/Dankort
2. Skuldskrivast á góðkenda konto hjá Balslev.
Verður goldið við Dankorti ella Visa/Dankorti so kemur eitt PBS avgjald uppa 1,95 DKK + 0,10%.
4. Flutningstreytir
Útreiðslur av vørusendingini verður eftir teimum til eina og hvørja tíð galdandi frakttakstum, tó er minsta gjald kr. 437,50 Eru serliga stórar flutningsútreiðslur verða boð givin um hetta. Vørukeyp omanfyri kr. 5.000,00 við meirvirðisgjald verður frítt leverað har landfast er. Um vøra verður avheinta fellur flutningsgjaldið burtur.
5. Leveringardagur
Vøra verður send í seinasta lagi 3 arbeiðsdagar eftir keyp.
6. Trygd/umbýting
Allar vørur kunnu latast inn aftur innan 7 dagar frá móttøkudegnum, treytað av at vøran er óbrúkt, lýtaleys og í upprunaligum pakningi. Hetta er tó ikki galdandi fyri vørur ið vit serstakt hava útvegað fyri kundan. Allar vørur eru umfataðar av 1 ára trygd, tó ikki uppá slitdeilir og skeivari nýtslu av vøruni. Vøran kann sendast aftur til Balslev treytað av at hon er í upprunainnpakningi. Um so er at vøran skal umbýtast við aðra vøru, skal hetta gerast innan 30 dagar eftir at Balslev hevur sent vøruna.


text:
16. januar 2019
Kommuna ávarar um, at brotsmenn hava fingið fatur á trúnaðarupplýsingum hjá 20.000 borgarum.
Stuldur av einari teldu í Gladsaxe avdúkar brot á persónsupplýsingalógina. Tjóvar hava fingið fatur á Cpr-numrum og øðrum trúnaðarupplýsingum hjá 20.000 borgarum.
Trúnaðarupplýsingar hjá 20.000 borgarum eru av misgáum blivnar goymdar í einum rokniarki lokalt á einari teldu í Gladsaxe kommune.
Teldan bleiv í vikuskiftinum millum 30. november og 3. desember 2018 stolin frá ráðhúsinum, í sambandi við eitt innbrot. Harvið eru trúnaðarupplýsingar hjá 20.000 borgarum komnar í skeivar hendur.
Talan er um persónnummur, aldur, kyn, bústaður, familjusamband og í nøkrum førum kommunalar veitingar, upplýsingar um bústaðartilboð umframt limaskap í fólkakirkjuni.
Ein menniskjaligur feilur:
Tað framgongur av einum kunningarskrivi, sum Gladsaxe kommune mánadagin sendi teimum avvarðandi borgarunum:
“Upplýsingarnar á teldunum hjá kommununi eru vardar av tekniskum og fyriskipanarligum trygdartiltøkum. Trygdartiltøk, sum eisini verja upplýsingarnar, um vit missa okkara teldur orsaka av stuldri ella við einum hendiligum óhappi. Men hesaferð lá eitt rokniark við trúnaðarupplýsingum á einari teldu, sum við einum menniskjaligum feili varð goymt lokalt á telduna”, verður sagt í skrivinum til borgararnar.
“Tað er ikki greitt, um talan bert er um borgarar frá Gladsaxe. Rokniarkið við upplýsingunum skuldi nýtast til eina hálvárliga eftirkannan av fíggjarligu uppgerðini millum Gladsaxe og aðrar kommunur”.
Kommunan hevur meldað málið til Datatilsynet og løgregluna. Tað er eyðsæð talan um eitt brot á persónsupplýsingalógina. Nú nýggi persóndátaforordningurin GDPR verður settur í gildi, kunnu kommunur blíva revsaðar við munandi bót fyri størri brot.
Kommunan heldur áfram í kunningarskrivinum:
“Vit taka hetta brotið í fullum álvara og eru hørm um, at vit hava mist trúnaðarupplýsingar um teg og aðrar borgarar. Vit hava í sambandi við nýggja persónsdataforordningin gjørt eitt stórt arbeiði við m.a. at kunna og vegleiða leiðarum og starvsfólkum um teirra ábyrgd, í sambandi við viðgerð av persónsupplýsingum. Samstundis vilja royndir frá hesum broti verða nýttar til enn einaferð at minna øll starvsfólk á, hvussu tey eiga at handfara dátur hjá tær og øðrum borgarum á tryggan og fullgóðan hátt”.
Óttafullur borgari: Kommuna eigur at vera slóðbrótari.
Politiken hevur tosað við ein av teimum borgarum í Gladsaxe, sum trúnaðarupplýsingum eru liknar út um. Hann fær sjúkradagpengar frá kommununi og er bangin um, at nakrir brotsmenn nú hava hansara trúnaðarupplýsingum um hendi.
“Við teimum upplýsingunum í skeivum hondum, kann ein verða tikin gísli av nøkrum ótespiligum týpum, ella tær kunnu nýtast til eyðmerkingarstuldur”, sigur Rasmus, og vísir til útbreiðsluna av ymsum sløgum av kriminaliteti, sum koma í kjalarvørrinum av teimum stolnu trúnaðarupplýsingunum.
Hann er samstundis illur um, at Gladsaxe kommune ikki hevur ansað betri eftir trúnaðarupplýsingunum, sum borgararnir í stóran mun deila talgilt.
“Persónsupplýsingalógin er sett í gildi, fyri at fáa skil á trygdini viðvíkjandi teimum privatu upplýsingunum hjá borgarunum. Ein kommuna burdi verið slóðbrótari, so tað at tey ikki hava havt skil fyri persónsupplýsingalógini, er ørkymlandi” sigur Rasmus, sum ikki ynskir at upplýsa fulla navn sítt.
Mettur trygdarvandi, lítil:
Í einum tíðindaskrivi skrivar Gladsaxe kommune, aftaná at hava biðið ein navnleysan trygdarserfrøðing um ráð, at “trygdarvandin verður mettur at vera lítil”:
“Í hesum máli er bert talan um stuldur av einari teldu og ikki, at upplýsingarnar hava verið atkomuligur fyri almenninginum. Tí er harddiskurin og harvið upplýsingarnar eftir øllum at døma blivnar strikaðar, vísandi til víðarisølu av telduni”, skrivar kommunan.
Kommunustjórin Bo Rasmussen harmast um hendingina:
“Eg eri rættuliga harmur um, at hetta kundi henda. Tað er torført at verja seg fullkomuliga ímóti stuldri og menniskjaligum feilum. Men vit hava seinastu mánaðirnar gjørt eitt stórt átak fyri at upplýsa okkara leiðarar og starvsfólk um, hvussu tey handfara trúnaðarupplýsingar á ein tryggan hátt, sambært teimum nýggju dátatrygdarreglunum. Og so hendi hetta allíkavæl. Tað er ikki gott nokk”, sigur Bo Rasmussen.
Bo Rasmussen sigur harumframt, at hann “vónar, at tað er talan um brúksstuldur, har harddiskurin er blivin strikaður beint aftaná stuldurin, tí ætlanin er at selja telduna víðari”.
Rasmus, sum er ein av teimum borgarum, sum stuldurin hevur ávirkað, leggur merki til, at kommunan nú upplýsir almenningin og harvið eisini tjóvarnar um, at tann stolna teldan kann hava størri virði:
“Kommunan kann jú ikki geva trygd fyri, at hesar upplýsingar ikki koma í skeivar hendur. Serliga tá tað nú kemur fram. So finnur tjóvurin út av, at hann í staðin fyri bert at selja telduna fyri kr. 1.500, kann víðariselja innihaldið til eina størri upphædd”, sigur Rasmus.
Kommunan vil nú royna at tryggja, at royndirnar frá hendingini blíva nýttar til aftur at minna starvsfólkini á, hvussu tey handfara upplýsingarnar hjá borgarunum á ein tryggan hátt. Samstundis vil kommunustjórin hyggja at møguleikunum fyri at brongla teldurnar hjá kommununi, umframt seta eina kanning í verk av, um atgongdin til ráðhúsið kann tryggjast betri.
Tíðindi
!
Kelda: Politiken


text:
Tíðindi
Lívið sum listafólk í Tjørnuvík
Listafólkabústaðurin hevur skjótt verið virkin í 5 ár. Tjørnuvík er tann bygdin har listafólk streyma til fyri at hugsavna seg um tað listarliga.
Fyrr í ár varð ein forkunnugur filmur gjørdur av hollendska filmslistamanninum Martijn Bastiaans, um hvussu tað er, at búgva í Listafólkabústaðnum í Tjørnuvík. Filmurin sæst her:
Í 2014 varð samstarvsavtala millum LISA og Sunda kommunu undirskrivað um at bjóða skúlan í Tjørnuvík sum listafólkabústað. Kommunan fegnast um, at samstarvið hevur eydnast so væl. Longu nú er skúlin bílagdur lagt inn í 2020.
Listafólkabústaðurin kann leigast føroyskum og útlendskum listafólki og listaligt virksemi, skapan, hugsavnan og líknandi í eina viku upp í tríggjar mánaðir.
Tá sókt verður um uppihald í listafólkabústaðnum, skal ein stutt lýsing av, hvat listafólkið ætlar sær við uppihaldinum, CV, tekstir, myndir og/ella annað viðkomandi tilfar sendast við umsóknini.
Umsóknin skal sendast til lisa@lisa.fo.


text:
Teir vóru við, tá klippfiskaturkingin var í hæddini, og turkihúsini stungu seg upp kring landið.
Teir vóru uppi í teimum fyrstu at byggja stállínuskip í 1950unum.
Teir vóru í fremstu røð, tá føroyingar bygdu sínar fyrstu hekkutrolarar síðst í 1960unum
Her er talan um Niclasenbrøðurnar í Sørvági, Hannus Niclasen, Hjalmar Hvítklett og Eivind Niclasen.
Navnið bleiv Vesturvón – tí tað skuldi vera ein vón fyri vestan.
Í bókini fylgja vit undangongumonnnunum úr Sørvági, frá tí teir byggja turkihús, síðan var farið undir skipabygging; fyrst eitt stállínuskip í 1958 og í 1969 ein hekkutrolara.
Hesin hekkutrolarin frá 1969 hevur eina serliga og áhugaverda søgu, heilt frá tá fyrireikingarnar at byggja hann byrjaðu í 1968, og líka fram til hann fór úr føroyska fiskiskipaflotanum í 1986.
Vesturvón – stoltleikin hjá sørvingum – krússaði seg ígjøgnum fíggjarlig stormlágtrýst, vinnuligar ósemjur og maskinskaðar. Miðlaumtala var so at siga dagligdagur hjá skipið, manning og reiðaravirki upp ígjøgnum 1970ini. Allíkavæl hóraðu teir undan og fingu vind í seglini.
Hvussu alt hetta læt seg gera, kann lesast um í bókini.
Vesturvón var partur av eini kollvelting av føroyska trolaraflotanum síðst í 1960unum. Men hann var eisini ein kollvelting fyri eingilskmenn og fiskivinnubýin Hull í 1986. Og sjálvt um eingilskmenn vóru fyrstir at royna við hekkutrolara í 1946, vóru teir afturúrsigldir, og komu ikki fyri seg aftur fyrrenn í 1986. Tá ein nýggj tíð kom við keypinum av Vesturvón úr Sørvági.
Tá tíðin hjá skipinum í Hull var at enda komin um ártúsundskiftið, byrjar ein nýggj agenda við ólógligari fiskiveiðu, ella rættari, eini væl tilrættis lagdari ránsveiðu eftir tí hótta "hvíta gullinum", patagoniskum tannfiski. Vesturvón hevði nú fingi "høvuðsnavni" Thunder, men hevði annars fleiri "fyribilsnøvn". Skipið herjaði og stjól í Suðuríshavinum í 15 ár. Menn ið vórðu við hetta tíðarskeiði meta, at Thunder ránsfiskaði fyri nærum 600 millónir føroyskar krónur, tað er næstan tríggjar ferðir so nógv sum Vesturvón fiskaði fyri undir føroyskum flaggi.
Bókin er deild upp í tríggjar høvuðspartar, fyrst tann søguliga gongdin hjá reiðaravirki og skipi. Annar partur er samrøður við menn, ið sigldu við og øll hagtøl hjá Vesturvón frá 1969 til 1986. Triði og seinasti partur er tíðin í Hull, hareftir ránsveiðan og tann seinasta jakstranin eftir skipinum, sum at enda søkkur.
(Tekst úr vp.fo)


text:
ÍSF og Fólkaheilsuráðið ætla at fáa føroyingar at røra seg, og røra tit tykkum nóg nógv, kunnu tit vinna eitt vikuskifti í Mykinesi, sum endar við eini rundferð kring Føroyar við tyrluni.
Rørsla í Føroyum er kapping fyri familjur, bindiklubbar, vinfólk, starvsfelagar og aðrar bólkar.
Átakið verður avgreitt í samstarvi við Sona og Pól Sundskarð.
Fyri at vera við í kappingini, skulu tit ganga fimm ymiskar bygdargøtur í juni mánaði og skráseta tær á Sona appini.
Kekkið inn á Sona appini
Fyri at vera við í kappingini, skulu tit ganga fimm ymiskar bygdargøtur í juni mánaði og skráseta tær á Sona appini.
Fyri at kekka inn er neyðugt, at tú ert innritað/ur á Sona og hevur lokalitet tendrað á telefonini, tá ið tú gongur á bygdagøtuni. Tað er umráðandi, at tú kekkar Sona leypandi á túrinum, tí tað eru ymisk støð á gøtuni, har tú kanst kekka inn.
Tey, ið ganga 5 gøtur í juni, eru við í einum lutakasti um 5.000 kr. til at ferðast í egnum landi, og við í kappingini um stóra høvuðsvinningin, ið verður latin í august.
Bygdagøturnar eru allar vístar á heimasíðuni http://pol.fo
Seinni í summar koma tvær aðrar avbjóðingar við góðum vinningum og møguleika fyri at kappast um høvuðsvinningin.
Høvuðsvinningurin
Høvuðsvinningurin er eitt vikuskifti í Mykinesi fyri fimm fólk, við øllum íroknaðum.
Tit flúgva við tyrluni úr Vágum fríggjadagin 7. august, og lenda í Mykinesi, har tit búgva í hugnaligu á Lonini Guesthouse, har Oda frá GoLocal fer at vera um tykkum alt vikuskiftið.
Tit gista í hugnaligum kømrum undir væðingini í søguliga gistingarhúsinum. Á skránni er góður føroyskur matur, sólseturtúrur við ferðaleiðara at hyggja at lundum og túrur niðan á Knúk við ferðaleiðara. Njótið hugnaligu bygdina og friðin um kvøldið við áartutli og fuglasongi. Alt vikuskiftið fáa tit lekran heimagjørdan mat.
Tyrlan kemur aftur eftir tykkum sunnudagin 9. august.. Á veg heim aftur flúgva tit við tyrluni til allar oyggjar á rutunetinum hjá tyrluni. Umborð á tyrluni fáa tit ábit og okkurt fyri tostan.


text:
Tíðindi
30. juni 2020
Tørvurin á servitan í fólkaskúlanum er stórur, og hann økist alla tíðina. Hóast vit seinnu nógvu árini hava vit fingið fleiri serútbúnar lærarar, so sum støddfrøðivegleiðarar, lesivegleiðarar, orðblindalærarar og so framvegis, so ganga nógv ár ímillum, at útbúgvingarnar verða tiknar upp aftur og dagførdar, samstundis sum tørvurin á nýggjum útbúgvingum eisini ger seg galdandi.
- Vit hava ikki brúkt nóg nógvar pengar upp á serútbúgvingar í nógv ár; tað gera vit ikki, tí játtanin er alt ov lítil til tað. Sum er verða serútbúgvingar fíggjaðar av samlaðu játtanini til fólkaskúlan, og tað sigur seg sjálvt, at tá ið tann játtanin er tepur, og tann lógarkravda undirvísingin og neyðuga virksemið í fólkaskúlalógini fyrst og fremst skal verða fíggjað, so er einki eftir til at serútbúgva og víðarútbúgva lærarar. Tí má meiri fígging inn í skipanina; løgtingið eigur at hyggja at, hvat tað kostar at útbúgva, eitt nú skúlabókavørðir, sum standa fremst fyri, og síðan eigur ein serstøk játtan at verða til sett av til tað. Vit tosa ikki um nógvar milliónir; hvørja ferð ein serútbúgving verður skipað, er tað ein íløga, og hon sæst aftur í nógv ár og alla staðni í landinum, tá ið talan er um virksemi og læring. Av tí at fíggingin á fólkaskúlajáttanini er ov tepur sum er, er tað so dánt pláss fyri einari serútbúgving í senn, og tað er ikki serliga heppið, tá ið tørvurin er so stórur á dagførdum serútbúgvingum.
Skúlabókavarðaútbúgvingin stendur fremst á einum raðfestingarlista, men aðrar standa eisini frammarlaga, eitt nú kt-varðaútbúgving, sum hevur bíðað í 15 ár; hendan útbúgvingin bíðar m.a. eftir, at spurningurin um, hvør skal rinda fyri kt-vørðirnar er avgreiddur, land ella kommunur. Eisini serútbúgving av lærarum, sum undirvísa í føroyskum sum annaðmál, og starvslæruvegleiðarar standa frammarlaga. Masterskeið í leiðslu verður á skránni í heyst.
- Nógvar av serútbúgvingunum, vit hava, eru longu gamlar; nøkur fólk eru farin frá, nógv viðurskifti eru broytt, og nýggj vitan er komin afturat. Tað er umráðandi at hava eina skipan og eina ætlan, soleiðis at vit bjóða serútbúgvingar út við einum jøvnum tíðarbili, soleiðis at vit altíð hava dagførdar serútbúgvingar. Vilja vit hava ein dagførdan skúla, mugu vit hava dagførd starvsfólk, og tað kostar.
Sernám fer undir áhugaverdar fakligar dagar fyri starvsfólk, sum arbeiða á serstovum og sertilboðum. Komandi ár verða tveir fakligir dagar, og ætlanin er, at øll starvsfólk verða savnað hesar dagarnar bæði til framløgur og verkstovur. Endamálið er bæði førleikamenning av starvsfólkum og at styrkja sambandið millum Sernám og serstovurnar.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Fólkaflokkurin og jólamenninir á Vaglinum
Líkt er til, at fólkaflokkurin í Tórshavnar býráð er vaknaður við kaldan dreym.
Tá flokkurin á fundi í gjár legði valskrá sína til býráðsvalið fram, boðaði hann frá, at “nú skal skil koma á fíggjarpolitikkin í býráðnum!”
Sambært flokkinum hevur “verandi býráð spælt jólamaður í ríkiligt mát”.
Men nú skal fíggjarpolitikkurin altso ”strammast”, er boðskapurin frá fólkaflokkinum.
Onkur kundi kanska fingið tað burturúr hesum orðabraski, at fólkaflokkurin hevur sitið í andstøðu seinastu fýra árini.
So er kortini ikki.
Tvørturímóti hevur hann hingið í skjúrtuvelinum á Jólamanninum á Vaglinum og treytarleyst tikið undir við markleysa gávuhýri hansara øll hesi seinastu fýra árini.
Flokkurin hevur verið við til at gjørt ovurstórar íløgur í tómar bygningar og turt betong í dýrastu tíð – og harvið gjørt óneyðuga stór inntriv í kommunukassan.
Ei undur í, um onkur kanska hevur ilt við at taka slíkan flokk fyri fult.
Tjóveldi vil – sum tann ábyrgdarflokkur, hann er – nýta skattapengarnar við skili og ikki oyðsla.
At nýta skattapengarnar við skili merkir betri planlegging av íløgum og langtíðarætlanum, betri eftirlit við kommunalum verkætlanum og fleiri íløgur, tá stígur kemur í búskapin.
Á henda hátt tryggja vit, at vit bæði hava ráð til at seta fólkið fremst og samstundis gera neyðugar íløgur.
X við Lista E!
Leivur Hansen, valevni á Lista E
.


text:
Putlarbeiðið ella dagdvølja
30. desember 2015
Dagarnir millum jóla og nýttár, hava vit ikki nógv annað arbeiðið fyri, enn vanligu gongdina í fjósið. Sostatt er ein gyltur møguleiki, at takast við okkurt, ið brýtur frá tí dagliga.
Ikki nøkrum at siga, so hevur jólaveðrið veri skiftandi. Tær góðu løturnar hava vit m.a. vant ungar hundar. Hetta meta vit at vera, sera týdningarmikið arbeiðið.
Løturnar, tá ilsligt var uttandura, hava vit fingist við at útstappað veðrahøvd. Hetta arbeiðið krevur nógva tíð. Her verður sjálvur skølturin settur saman og tá er gott við fleiri fermun hondum.
Vilt tú vita meira um at útstappað veðrahøvd, so er eitt lítið videoklipp um gongdina her
« Aftur


text:
Um fyritøkan skal seljast
Um keyparar skulu vera áhugaðir í at keypa tína fyritøku, er tað umráðandi, at tú áhaldandi hugsar um at reka og menna fyritøkuna á skynsaman hátt til tess at tryggja eitt søluvirði.
Ein møguligur keypari brúkar ofta ráðgevar, t.d. grannskoðarar, at kanna virðið á fyritøkuni, ið áhugi er fyri. Tí er gott hjá tær at fáa greiðu á formligum viðurskiftum alt fyri eitt. Tú eigur tí at hava eina virkisætlan, har visión, missión, framtíðar møguleikar og váðar verða greinað. Eisini er gott at skriva virkisgongdir niður, soleiðis at vitan, royndir og virði verða skjalfest áðrenn eina møguliga sølu.
Rætti prísurin
Tað kann vera sera torført at meta um, hvør rætti prísurin fyri fyritøkuna er. Tí kunnu søgulig úrslit, marknaðarútlit og umrokning av framtíðarvinningi til nútíðarvirði geva eina góða ábending um prísstøðið. Ein góð meginregla er tó at hyggja at peningastreyminum í fyritøkuni, sum er ein uppgerð yvir inn- og útgjøld í einum ávísum tíðarskeiði. Her eigur sjálvandi at verða lagt upp fyri óvanligum inntøkum og útreiðslum av ymsum slagi.
Góð ráð til tín, ið umhugsar at selja
- Leita tær ráðgeving hjá ráðgeva, t.d. advokati ella grannskoðara til tess at fremja sølutilgongdina.
- Fyrireika teg væl, men ger sjálva sølutilgongdina so stutta sum gjørligt.
- Lat alt fara fram í størsta trúnaði, soleiðis at kundar, starvsfólk og onnur ikki kenna ótryggleika.
- Tryggja tær, at styrkirnar hjá fyritøkuna koma í ljósmálan í sølutilgongdini.
- Eru fleiri áhugaðir seljarar, er størri møguleiki fyri at fáa ein góðan prís fyri fyritøkuna.
- Hav peningastovnin við sum ráðgeva í tilgongdini, so tú veitst, at fíggjarligu viðurskiftini er í lagi.


text:
Gakk ella renn fyri heilsuna
Leygarmorgunin 15. februar kl. 11.00 verður aftur møguligt at hittast til heilsuátakið Gakk ella renn, har fokus er á rørslu og hugnaliga samveru.
Treysti hevur í nógv ár skipað fyri heilsfremjandi átøkum, og seinnu árini hevur Klaksvíkar kommuna luttikið og samstarvað við Treysti og Fólkaheilsuráðið ígjøgnum verkætlanina ABC fyri sálarliga heilsu. M.a. hevur verið skipað fyri túrum frá Býráðshúsinum, har gingið ella runnið hevur verið í 15 minutttir, áðrenn vent hevur verið við aftur til Býráðshúsið á Nólsoyar Pálsgøtu.
Beinta Klakstein, forkvinna í Trivnaðarnevndini børn og ung sigur, at hon er ómetaliga glað fyri, at Treysti við sínum átøkum áhaldandi minnir okkum á týdningin av kropsligari rørslu.
- Tað er ongin loyna, at heilsufremjandi tiltøk kunnu vera ymisk og nógv, men eg haldi at tað týdningarmesta er, at vit eru virkin saman og kenna okkum sum part av einum felagsskapi av einum ella øðrum slag, tí tað samanhaldið er balsam fyri okkara sálarligu heilsu. Gakk ella renn túrarnir geva okkum bæði.
- Klaksvíkar kommunu hevur í jøvnum millumbilum fokus á heilsufremjandi tiltøk og átøk, og tað haldi eg, at vit eiga at halda fram við, sigur Beinta Klakstein, sum eggjar øllum at møta leygardagin.
Skipað verður fyri Gakk ella renn túrum hvønn mikudag kl. 18.00 og hvønn leygardag kl. 11.00 fram til Norðoyastevnurenningina 6. juni.
Túrurin byrjar og endar við Býráðshúsið á Nólsoyar Pálsgøtu 32, tað er ókeypis og øll eru hjartaliga vælkomin.


text:
Altjóða sálarheilsudagur – javnvirði millum sjúkur
2019-10-11 15:35
Tað er avgerandi í øllum heilsupolitikki, at vit altíð hava sum mál at tryggja, at øll fólk hava somu rættindi til heilsutænastur. Í hesum liggur eisini javnvirði millum ymisku sjúkurnar. Og til tað krevst millum annað, at tey átøk, sum undanfarna samgonga setti á skinnaran, nú verða gjøgnumførd, so menningin av økinum kann halda fram.
Sálarsjúka hevur søguliga ikki verið tikið í nóg stórum álvara. Hóast sálarsjúka altíð hevur verið millum stóru sjúkubólkarnar, so hevur arbeiði við at skapa batar fyri hesi menniskju, ikki havt somu virðing og rúmd sum arbeiði við likamligu sjúkunum. Men tað er í stórari broyting. Tíbetur.
Fólk við sálarsjúku hava upplivað - og upplivað helst enn - at verða stigmatiserað og kanska eisini útihýst. Hetta kemur týðiliga til sjóndar, tá ið sálarsjúk siga sína søgu.
Og tíbetur eru tað fleiri og fleiri fólk við sálarsjúku, sum siga sína søgu. Tað kunnu og skulu vit læra av. Við opinleika og kunning kunnu vit øll blíva klókari, og læra okkum at handfara støðuna soleiðis, at vit megna at rúma hesum søgum, og hesum menniskjum. Harvið kunnu hesar søgur gerast søga. Tí hvat kann vera verri enn stigmatisering og isolatión omaná tað at hava sálarligar trupulleikar.
Í stóran mun hava sálarsjúk livað undir vána korum, annaðhvørt í útlegd ella meira ella minni goymd burtur her hjá okkum. Og ofta bæði goymd og gloymd. Men tíbetur er siðaskifti í gongd og psykiatriin er í menning.
Psykiatriin nýggj í Føroyum
Í søguligum høpi er psykiatriin nýggj í Føroyum. Men fólk við sálarsjúku hava verið allar dagar. Tey hava bara ikki fingið ta hjálp tey hava havt fyri neyðini. Tað var ikki fyrr enn í 1968 at psykiatriin sá dagsins ljós í Føroyum. Tá bleiv fyrsti psykiatari settur, Arni Olsen og straks var farið undir at byggja psykiatriska depilin. Árini frammanundan hevði mann sent nógv fólk av landinum til viðgerð, og mong vóru tey, og tær familjur, sum royndu sum frægast kring landið alt at hjálpa sínum sum best. Sorgarsøgurnar hava verið nógvar, og er hetta ein døkkur blettur í okkara søgu.
Øll kenna vit dømi, at tá ið fólk eru likamliga sjúk so vekir tað umsorgan í okkum, og vit brýggja okkum um hvussu viðkomandi hevur tað. Vit ringja og spyrja, støkka inn á gólvið o.s.fr og vilja vita hvussu viðkomandi hevur tað. Tað er ikki altíð sama uppliving tí ið sálarsjúka rakar.
Tørvur á hugburðsbroyting
Fokus er nú á, at sálarsjúka ikki nýtist at vera kronisk, og at góðir møguleikar eru bæði at koma seg aftur, og at fáa tað betri. Hetta er vitan, sum gevur vón. Og hetta er nýggj vitan. Eg fekk prógv sum sjúkrarøktarfrøðingur í 1994 og tá var hetta ókent.
At styrkja sálarheilsuna er ikki bert eitt mál fyri heilsuverkið, men eitt mál fyri okkum øll. Tað er tørvur á hugburðsbroyting á sálarheilsuøkinum. Tað er tørvur á at varpa ljós á tær góðu søgurnar. Í almenna rúminum tosa við næstan ikki um, at fólk kunnu blíva frisk. Vit hoyra næstan ikki um, at sálarsjúka kann raka eitt tíðarskeið fyri síðan at ganga yvir, og at tað væl ber til at liva eitt gott og virkið lív við sálarsjúku.
Menniskjað heldur enn diagnosan má vera snúningspunktið. Og so mugu vit eisini kunnu hyggja breiðari uppá, hvørja hjálp vit veita. Vit mugu arbeiða miðvíst við at styrkja sálarheilsuna, og leggja dent á hvørjar ressourcir og førleikar fólk hava til at meistra tær avbjoðingar, sum vit øll møta á vegnum.
Harvið ikki sagt, at vit ikki skulu viðgera tað, sum er trupult. Tað skulu vit eisini gera.
Og her er sera tydningarmikið at sjúklingafeløg, áhugabólkar og onnur taka lut.
Eru øll avvarðandi
Sálarsjúka rakar breitt og tykist vera vaksandi. Annar hvør er avvarðandi verður sagt.
Sjálv eri eg av tí áskoðan, at vit øll eru avvarðandi, tí vit varða øll av hvør øðrum. Vit hava bæði eina samfelagsliga, menniskjaliga og etiska skyldu at taka hond um hvønn annan.
Seinastu árini eru stórir batar framdir á sálarheilsuøkinum. Økispsykiatriin er útbygd til at fevna um allar borgarar. Seingjadeildin er umvæld og fólk, sum høvdu havt fastan bústað á deplinum í áratíggju hava fingið varandi bústað. Dagtilboð til børn og ung er sett í verk. Fleiri starvsfólk eru sett og Fólkaheilsuráðið arbeiðir miðvíst við sálarheilsu. Vit hava eisini fingið eina nýggja sálarheilsuætlan við eini røð av tilmælum um hvussu vit skulu fara fram komandi árini. Vit í Tjóðveldi fara at arbeiða miðvíst við ætlanini.
Skipa ókeypis sálarfrøðiliga hjálp til børn og ung
Eitt av tilmælunum, sum vit fara at byrja við er at arbeiða fyri at fáa sett í verk eina skipan við ókeypis sálarfrøðiligari hjálp til børn og ung. Og vit fara eisini at arbeiða við tilmælinum um at víðkað aldursmarkið hjá Gigni soleiðis at tænastan kemur at røkka upp til 18 ár. Arbeiði er sett í gongd at skipa ein psykiatriska skaðastovu og vit fara sjálvsagt at fylgja tí arbeiðnum neyvt, so vit tryggja at tað kemur á mál.
Heimsheilsustóvnurin WHO hevur víst á, at um vit ikki arbeiða við einum breiðum heilsuhugtaki og taka sálarheilsuna við, so røkka vit ikki málinum um javnvirði íheilsu, sum er eitt mál í sjálvum sær.
Nú farið er undir útbyggingina á Landssjúkrahúsinum verður psykiatriin partur av vanliga sjúkrahúsinum. Á jøvnum føti við hinar sergreinarnar. Ikki løgd til viks, sum søguliga hevur verið gjørt.
Øll hava vit sama tilverurætt, og tí mugu vit halda fast í.
Tað má ikki vera sum í yrkingini hjá Hans Andreas Djurhuus í yrkingini “Tey standa og vagga og tráa” har øksini á akrinum ilskast á eitt teirra, ið er øðrvísi.
“Men dáin stendur í iva
Og hann hevur ymsan lit;
“Eg havi væl loyvi at liva
her lika so væl sum tit”
Góðan sálarheilsudag øll somul
Sirið Stenberg,
løgtingskvinna


text:
Fríggjadagur 3. apríl.
Hesa vikuna hava vit arbeitt við ævintýrinum Snjóhvíta.
Vit vita nú, at:
- vit býta vanliga ævintýr upp í tveir høvuðsbólkar: fólkaævintýr og listævintýr
- tað eru bara fólkaævintýrini, ið verða bólkað sum skaldskapur av mannamunni
- listævintýr eru yngri ævintýr eftir kendan høvund, t.d. ævintýrini eftir H. C. Andersen
- fólkaævintýrini verða bólkað undir óbundnan skaldskap av mannamunni (Snjóhvíta)
- eingin veit, hvør upprunaligi høvundurin var, tí tey hava livað ímillum fólk í øldir og hava verið søgd eftir minninum frá ættarliði til ættarlið
- tey vórðu skrivað niður í seinni helvt av 1800-talinum á rannsóknarferðum í Føroyum í 1892/ 93 og 1898 savnaði Jakob Jakobsen m.a. ævintýr, sum frásøgufólk á ymsum plássum í landinum fortaldu honum
Og :)
Vanligt er at býta ævintýr sundur í bólkarnar skemtiævintýr og gandaævintýr.
- skemtiævintýrini gera gjøldur burtur úr teimum, ið hava hægri tign og vald í samfelagnum
- gandaævintýrini eru eyðkend av yvirnatúrligum hendingum og verum
Søgugongdin í ævintýrum er eyðkend av mynstrinum heima – úti – heima. Høvuðspersónurin er ofta ein hetja, sum skal vinna á nøkrum forðingum og klára nakrar royndir, sum t.d. at bjarga eini prinsessu, og sum løn fyri stríðið vinnur hetjan prinsessuna og hálvt kongaríki.
Les allan hendan tekstin omanfyri og les aftur tekstin um sagnirnar. Ger tær greitt, hvat eyðkennir tekstasløgini søgn og ævintýr. So kanst tú fara í páskafrí.
Send mær eina heilsan á Messenger, tá ið uppgávan er gjørt - kanska eitt smiley ella, hvussu tað gongur. Gleði meg at hoyra frá tykkum :) ...og gleði meg at svara tykkum.


text:
Einar Waag
Einar Waag er navnið á tveimum monnum handan Føroya Bjór.
Einar Waag eldri (føddur 29. juni 1894) tók fyritøkuna eftir faðir sín, Símun í Vági. Nú eigur sonur hansara, Einar Waag yngri, fyritøkuna, eftir at bróðurin Heini Waag hevur valt at selja Einari sína helvt (ár 2008).
Keldur[rætta | rætta wikitekst]
- Í føðingardegi hjá Einari. Í: Myndablaðið NÚ, nr. 5, 1984
Slóðir úteftir[rætta | rætta wikitekst]
Greinir[rætta | rætta wikitekst]
- Í føðingardegi hjá Einari. Í: Myndablaðið NÚ, nr. 5, 1984


text:
Innbjóðing
til Barnadansistevnuna 2018
Barnadansistevnan verður
í Sandoynni leygardagin 21. apríl 2018.
Ferðing:
Orsakað av
ferðasambandinum verður neyðugt at koma suður í trimum holdum. Teistin siglir 3
túrar um morgunin kl. 7.30, 8.30 og 9.45. Vit hava hugsað okkum at tey sum
búgva tættast við koma fyrsta túrin saman við suðuroyingum, tí tey gista í Havn
og skulu suðuraftur seinnapartin. Tá vit vita hvussu nógv koma frá hvørjum
felagið, leggja vit tað nærri til rættis.
Teistin siglir eisini
tríggjar túrar av aftur Sandoynni seinnapartin, men í skrivandi løtu er ikki
heilt greitt nær, í fyrsta lagi siglir hann kl. 14.00, men møguliga byrjar hann
eitt sindur seinni. Tey sum koma fyrst í oynna sleppa eisini fyrst avstað aftur
🙂 Tit frætta tíðirnar so skjótt vit vita, og SSL sigur at teir lýsa við tí á
heimasíðuni, tá avgerð er tikin.
Í
Skopun:
Í Skopun halda vit til í ungmannahúsinum
Samljóð. Tá tit koma til Skopunar verður morgunmatur at fáa. Tá tit hava fingið
ein bita fara vit upp á gólv. Tað sleppa 160 við Teistanum, so vit fáa ein
stóran ring.
Útferðir:
Tað verða tríggjar
útferðir, bólkarnir fara við bussum úr Skopun. Ein verður til Gívrinarspor, har
søgnin um gívrina verður fortald, hesin túrur er ætlaður yngstu børnunum. Ein
verður til Todnes, har søgnin um Kálv lítla verður fortald, hesin túrur er
ætlaður eldru børnunum. Seinasti túrurin verður til bóndagarðin í Uttastovu,
har børnini sleppa at síggja tað, sum er á einum bóndagarði, her er eingin
aldur settur á.
Døgurði:
Tá bólkarnir eru lidnir
við teirra útferðir, fara tey í ungmannahúsið Virkið á Sandi at fáa døgurða.
Í
Dali:
Tá bólkarnir eru lidnir
at eta í Virkinum, verða teir koyrdir til Dals við bussum. Í Dali verður dansa
og á borðinum verða køkur, saft, kaffi og te.
Heim
aftur:
Bussar koyra til
Skopunar, so tað passar við Teistan, tíverri vita vit ikki nágreiniliga hvat
klokkan, men tað kemur seinni.
Tilmelding:
Feløgini tilmelda við at
senda meyl til Hendrik Egholm adressan er: he@lv.fo í seinasta lagi leygarkvøldið 7. apríl.
Viðmerkið tal av
luttakarum og hvussu nógv fara til hvørja av teimum trimum útferðunum. Eisini
er gott um tit skriva eini tvey kvæði ella vísur, sum tit ætla at kvøða.
Tá tilmeldingarnar eru
komnar fáa tit boð um hvørjum túri hjá Teistanum tit skulu við um morgunin.
Eru spurningar, eru tit
vælkomin at ringja til Hendrik Egholm 290852
Við vón um góða undirtøku
Leikum Fagurt og Stígum
Fast